text: 1Señor Diostaq Moisesta nirqan: –Ñoqan rey Faraonpaq rantiypi kanaykipaq churayki, wawqeyki Aarontaq profetayki kanqa. 2Qanmi lliw imaymana qanman ñoqaq kamachisqayta Aaronman ninki, wawqeyki Aarontaq rey Faraonta rimapayanqa Israel runakunata suyunmanta kacharipuqtin ripunankupaq. 3Ñoqataq ichaqa rey Faraonpa sonqonta rumiyaykachisaq, chaymi Egipto suyupi señalkunata musphanakunata askhayachishaqtiypas, 4rey Faraonqa mana kasusunkichischu. Chaymi ñoqaqa Egipto suyu contra sayarisaq, hinaspan Egipto runakunata sinchita muchuchispa chay suyumanta horqosaq ejército hina Israel llaqtayta. 5Ahinapin Egipto suyu contra sayarispa Israel runakunata chaymanta horqoqtiy, Egipto runakunaqa yachanqaku ñoqa Señor Diosqa kasqayta, nispa. 6Moiseswan Aaronwantaq Señor Diospa kamachikusqanta hina ruwarqanku. 7Rey Faraonta rimapayashaspan Moisesqa pusaq chunka watayoq karqan, Aaronpas pusaq chunka kinsayoq watayoq karqan. 8Señor Diosmi Moisestawan Aarontawan nirqan: 9–Rey Faraonchus nisunkichis: Milagrota rikuchiwaychis, nispa chayqa, Moisés, qanmi Aaronta ninki: Tawnaykita rey Faraonpa ñawpaqenman chanqay mach'aqwayman tukunanpaq, nispa. 10Moiseswan Aaronwanmi rey Faraonpata rirqanku, hinaspanmi Señor Diospa kamachikusqanta ruwarqanku. Aaronmi tawnanta chanqarqan rey Faraonpa ñawpaqenman oficialninkunaq ñawpaqenmanwan, mach'aqwaymantaq tukurqan. 11Hinan rey Faraonqa waqyachirqan yachayniyoqkunata, layqakunata, chaymi Egipto layqakunapas kasqallantataq layqakuyninkuwan ruwarqanku. 12Sapankan tawnanta pampaman chanqarqan, hinan sapanka tawnaqa mach'aqwayman tukurqan. Aaronpa tawnantaq ichaqa chaykunaq tawnanta oqoykurqan. 13Chaypas rey Faraonpa sonqonqa rumiyaykachisqan karqan, manataq paykunata kasurqanchu, Señor Diospa nisqanman hina. 14Hinan Señor Diosqa Moisesta nirqan: –Rey Faraonpa sonqonmi rumiyasqa kashan, manan Israel runakunata kachariyta munanchu. 15Tutamanta rey Faraón Nilo mayuta rishaqtin, rispayki mayu patapi payta suyamuy, mach'aqwayman tukuq tawnaykitataq aparikuy. 16Chaypin nimunki: Hebreo runakunaq Diosnin Señormi qanman kachamuwarqan, nirqasunkitaq: Llaqtayta kachariy ch'inneqpi yupaychamuwananpaq, manataq kunankama kasukunkichu, nispa. 17Señor Diosmi nisunki: Kunanmi yachanki Señor Dios kasqayta, kamachiy Moisés tawnanwan mayu unuta waqtaqtinmi yawarman tukunqa. 18Hinan mayupi challwakuna wañuranqa, mayutaq asnarinqa, chaymi Egipto runakunaqa mayu unu ukyayta millakunqaku, nispa. 19Señor Diosmi Moisesta nirqan, Aaronta niy: Tawnaykita hap'iy, hinaspa haywariy Egipto unukunaman, mayunkuman, yarqhankuman, qochankuman, p'uytunkumanpas, yawarman tukunanpaq. Chaymi Egipto suyuntinpi yawar kanqa, k'ullu puruñakunapipas rumi p'uyñukunapipas, nispa. 20Hinan Moiseswan Aaronwan ruwarqanku Señor Diospa kamachikusqanta hina. Aarontaq tawnata hoqarispa, rey Faraonpas oficialninkunapas rikushaqtin mayu unuta waqtarqan, chaymi mayu unuqa llapallan yawarman tukurqan. 21Mayupi challwakunapas wañurarqan, mayutaq asnarirqan, chaymi Egipto runakunaqa mana chay mayu unuta ukyapurqankuchu. ¡Egipto suyuntinpitaq yawar karqan! 22Egipto layqakunapas kasqallantataq layqakuyninkuwan ruwarqanku, chaymi rey Faraonpa sonqonqa rumiyasqallapuni kasharqan, manataq Moisestawan Aarontawan kasurqanchu, Señor Diospa nisqanman hina. 23Hinan rey Faraonqa chaytapas mana kasuspa wasinta kutipurqan. 24Egipto suyuntinpitaq mayu patapi p'uytukunata hasp'irqanku ch'uya unuta horqonapaq, mayu unuta mana ukyapusqankurayku. 25Qanchis p'unchayñan karqan Señor Diospa mayuta waqtasqanmanta.


c: text/html

text: 1Jinamanta Jacobqa purirerqa tukuy iman kajwan. Chayarqataj Beersebaman, chaypitaj uywa wañuchisqa q'olachinasta jaywarqa Isaac tatampa Diosninman. 2Chay ch'isi Israelman Dios parlarqa mosqoypi jina sutinmanta wajyaspa. Paytaj kuticherqa: Kaypi kashani, nispa. 3Chantá Dios payman nerqa: Noqa Dios kani, tataykej Diosnin. Ama Egiptoman riyta manchachikuychu; chaypi mirachisaj mirayniykita uj jatun nación kanampaj. 4Noqa qanwan Egiptoman urayk'usaj, noqallataj qhepaman mirayniykita orqhospa, kutichimusaj kayman. Chantapis wañojtiyki, Joseyki qayllaykipi kanqa. 5Chaymanta Jacobqa Beersebamanta rillarqapuni. Israelpa churisnenqa tatankuta, wawasninkuta, warmisninkuta ima Faraonpa apachimusqan carretasninman wicharicherqanku, paykunata Egiptoman pusarinankupaj. 6Jacobqa, pininchá tiyaporqa, chaykunawan riporqa Egiptoman. Chantapis apakaporqanku wakasninkuta, ovejasninkuta, imasninkuchá tiyaporqa Canaán jallp'api kashajtinku, chay imastawan. 7Tukuy churisnin, ususisnin, qhari kaj allchhisnin, warmi kaj allchhisnin ima riporqanku paywan. 8Kaykuna karqanku israelitaspa sutisninku Egiptoman ripojkunajta Jacobpa mirayninmanta: Jacobpa kuraj kaj churin Rubén. 9Rubenpa churisnin karqanku: Janoc, Falú, Hezrón, Carmi ima. 10Simeonpa churisnin karqanku: Jemuel, Jamín, Ohad, Jaquín, Zohar, Saúl ima, mayqenchus karqa cananea warmej churin, chay. 11Levijpa churisnin karqanku: Gersón, Coat, Merari ima. 12Judajpa churisnin karqanku: Er, Onán, Sela, Fares, Zara ima. Chaypacha Canaán jallp'api wañusqasña karqanku Erwan, Onanwan. Farespa churisnin karqanku Hezrón, Hamul ima. 13Isacarpa churisnin karqanku: Tola, Fúa, Job, Simrón ima. 14Zabulonpa churisnin karqanku: Sered, Elón, Jahleel ima. 15Chaykuna karqanku Leaj churisnin, mayqenkunatachus Jacobpaj rejserqa, Padan-arampi kashaspa, Dina ususintawan, chaykuna. Chaykunamanta mirajkunaqa karqanku kinsa chunka kinsayoj qharis, chantá warmis ima. 16Gadpa churisnin karqanku: Zifión, Hagui, Ezbón, Suni, Eri, Arodi, Areli ima. 17Aserpa churisnin karqanku: Imna, Isvá, Isúi, Bería ima, chaykunaj panankutaj karqa Sera. Beríaj churisnin karqanku Heber, Malquiel ima. 18Chaykuna karqanku Zilpaj churisnin Jacobpaj rejsisqasnin. Payqa karqa Leaj warmi kamachin, mayqentachus Labán qoporqa ususin Leaman, chay. Chaykunamanta kajkuna karqanku tukuyninkupi chunka sojtayoj. 19Jacobpa warmin Raquelpa churisnin karqanku iskay: Josewan, Benjaminwan. 20Josejpa churisnintaj Asenatpi rejsisqasnin iskay karqanku: Manaseswan, Efraínwan, Egiptopi nacejkuna. Asenat warmenqa karqa Onmanta sacerdote Potiferaj ususin. 21Benjaminpa churisnin karqanku: Bela, Bequer, Asbel, Gera, Naamán, Ehi, Ros, Mupin, Hupin, Ard ima. 22Chaykuna karqanku Raquelpa miraynin Jacobpa warmimpata. Tukuynimpi chunka tawayoj karqanku. 23Danpa churenqa karqa Husim. 24Neftalijpa churisnin karqanku: Jahzeel, Gumi, Jezer, Silem ima. 25Chaykuna karqanku Bilhaj churisnin Jacobpaj rejsisqasnin. Bilhaqa Raquelpa kamachin karqa, mayqentachus Labán qoporqa ususin Raquelman, chay. Paypa miraynenqa qanchis karqanku tukuyninkupi. 26Jacobwan Egiptoman chayajkuna, pay kikimpa yawarninmanta kajkuna karqanku sojta chunka sojtayoj, churisnimpa warmisninta mana yupaspa. 27Josejpa churisnenqa karqanku iskay, Egiptopi nacejkuna. Ajinata Jacobpa ayllun chayarqa Egiptoman qanchis chunka runas. 28Chayanayashaspaña, Jacobqa Judá churinta kacharqa Joseman willamojta, jamunampaj taripaj Gosén chaynejman. Gosén, chaynejman chayajtinkutaj, 29Joseqa kamacherqa kamachisnin carretanta wakichipunankuta tatanta taripaj rinampaj. Tatanwan tinkukuspataj, Joseqa sumajta ojllaykorqa, unaytataj waqarqa tatan ojllarisqa. 30Chaymanta Israelqa nerqa José churinman: Noqa kikiy ñawisniywan rikukapuyki, kawsashajta taripakapuyki. Kunanqa atini wañupuyta, nispa. 31Chantá Joseqa wawqesninman, tatampa ayllusninman ima nerqa: Faraonman rispa, willamusaj: Wawqesniy, tataypa tukuy familiasnin chayamushanku Canaán jallp'amanta noqawan tiyakoj. 32Paykunaqa jamushanku wakasninkuwan, ovejasninkuwan, imankuchá tiyan, chay imaswan ima, imaraykuchus paykuna uywasllatapuni mirachiyta yachanku, nispa. 33Maypachachus Faraón wajyasonqachej, tapusonqachejtaj imastachus ruwayta yachasqaykichejta chaypacha, 34qankunaqa ninkichej: Ovejasllatapuni mirachiyta yachayku, ñawpa tatasniyku jina, nispa. Ajinamanta qankuna Gosén jallp'api tiyakunkichej, imaraykuchus egipciospajqa mana allinchu ovejeroswan khuska tiyakoyqa.

robotstxt: allowed

filter: keep


text: 1Ñuka Galasia partipi yachachishkanisapa Jesukristuta kreyikmasinkunata ofrendata kukushpa yanapanankunapa. Kankunapish paykunata yachachishkaynishina Jesukristuta kreyikmasikichita ofrendata kukushpa yanapaychi. 2Tukuy ganashkaykichimanta tipi kullkikichita ashuchiychi domingo diya tantanakushpaykichi Tata Diosta kunaykichipa. Ñuka rinaynikaman tantachiykaychi chayaptini amana tantanachinaykichipa. 3Suk wawkinchikunata akllaychi chay tantachishkaykichi ofrendata Jerusalen llaktaman apanankunapa. Chaymanta ñuka chayashpayni kartakunata killkashpa chay akllashkaykichi wawkinchikunata kachasha. 4Ichará ñukapish Jerusalen llaktaman paykunawan tantalla riyman. 5Kankunaman rishpayni chay Masedonia partimanpish rinayani. Chaymanta chay partimanta Korinto llaktaykichiman risha. 6Llaktaykichipi kankunawan suk tiemputa kiparinayani. Ichará tukuy tamya tiempu kankunawan kipariyman. Chaymanta chikan llaktaman riptini kankuna atipankichiman yanapawayta rinaynipa. 7Tata Dios munaptinka suk tiemputa kankunawan kiparisha. Mana munanichu pasakshinalla kawaynikichita. 8Kay Efeso llaktapi kiparisha judiyu runakunapa Pentekostes fiestaynikuna diyakaman. 9Kay llaktapi Tata Diospa rimananta sukaman allita yachachikuykani. Aypa chikniwak runakuna sufrichiwaptinkunapish sukkuna yachachikunaynita uyariykansapa. Chayrayku kankunaman manara risharachu. 10Wawkinchi Timoteo kankunapi chayaptin yanapaychi kankunawan kushikunanpa. Paypish ñukashinami sukaman allita Tata Diospa rimananta yachachikun. 11Alli yachachikuk kaptin ama washanchaychichu. Kushikushpa yanapaychi ñukaman shamunanpa. Ñukami paytaka shuyaykani suk wawkinchikunawan tantalla shamunankunapa. 12Wawkinchi Apolosta sukaman roygashkani suk wawkinchikunawan kankunaman rinankunapa. Kunanka mana munanchu riyta. Ichará suk tiempukaman rinka. 13Jesukristuta allita yuyashpa allita kreyishpa mana manchakushpa kawsaychi. Sinchikushpa mana shaykushpa Jesukristuta kreyiychi. 14Tukuy ruranaykichita allita kuyanakushpa ruraychi. 15Wawkinikuna, paninikuna, kankuna yachankichi kay Akaya partipi manara ni pi Jesukristuta kreyiptinkunara wawkinchi Estefanas tukuy familyankunawan kreyikurkansapa. Paykunaka kreyikukmasinchikunata sukaman yanapashpa kawsansapa. 16Estefanas sukaman trabajashpa yanapakushkankunashina aypa wawkinchikuna paninchikuna tiyan. Munani kankunapish paykunata kasushpa yanapanakushpa kawsanaykichipa. 17Sukaman kushikushkani wawkinchi Estefanas wawkinchi Fortunatowan wawkinchi Akaykowan yanapawak shamuptin. Kankuna mana atipaptikichi shamuyta chay wawkinchikuna allita yanapawaykansapa. 18Kay kimsa wawkinchikuna kankunatashina ñukatapish yanapawashpa kushichiwashkasapa. Chay laya wawkinchikunata kuyaypachi. 19Kay Asia partipi Jesukristuta kreyikmasinchikuna rimachishunkichi. Wawkinchi Akilas warmin Prisilawan rimachishunkichi. Tukuy paykunapa wasinpi tantanakuk Jesukristuta kreyikkuna rimachishunkichi. 20Tukuy kay wawkinchikuna rimachishunkichi. Kankunapish tantanakushpa kuyanakushpa sukwan sukwan rimachinakuychi. 21Ñuka Pablu kay kartata killkachishkayniwasha kikini makiniwan killkashpayni rimachiykichi. 22Señorninchi Jesukristu ñami shamunkana. Chashna shamushpa tukuy mana payta kuyak runakunata mana tukuyniyuk ninapi kastigankasapa. 23Sukaman munani Señorninchi Jesukristu kankunata allita yanapashunaykichipa. 24Kankuna Jesukristuta kreyikmasinikuna kaptikichi sukaman kuyaykichi. Ñuka Pablu chayllata killkashkaykichi.


text: 1Josafat wañuporqa, ñawpa tatan Davidpa llajtampitaj p'ampasqa karqa. Paypa cuentanmantataj churin Joram kamacherqa. 2Jorampa wawqesnin Josafatpa churisnin kaykuna karqanku: Azarías, Jehiel, Zacarías, Azarías, Micael, Sefatías ima. Tukuyninku Judajpa reynin Josafatpa churisnin karqanku. 3Tatankoqa paykunaman ashkha imasta jaywarisqa, qorimanta kajta, qolqe metalmanta kajta, waj valorniyoj kaj imastapis. Qollarqataj jark'achasqa llajtastapis Judá jallp'api kajkunata. Chaywampis rey jina kamachinataqa Joramman qoporqa kuraj kaj churin kasqanrayku. 4Joramqa tatampa cuentanmanta kamachishaspaña, tukuynin wawqesninta espadawan wañurachicherqa, jinallatataj Israelmanta wakin kamachejkunatapis. 5Kamachiyta qallarishaspaqa, kinsa chunka iskayniyoj watasniyoj karqa, pusaj watastataj Jerusalenpi kamacherqa. 6Payqa ruwarqa, Israelpa reyesnin, jinataj Achabpa ayllumpis ruwarqanku, chay kikinta, warmenqa Achabpa ayllunmanta kasqanrayku. Jinamanta paypa ruwasqasnenqa mana allinchu karqa Tata Diospa qhawaynimpeqa. 7Chaywampis Tata Diosqa mana tukuchiyta munarqachu Davidpa mirayninmanta kajkunataqa, Davidwan tratota ruwasqanrayku, nisqanraykutaj paypaj, miraynimpajpis uj kamachej kanallantapuni k'anchay jina k'ancharinampaj. 8Joram kamachishajtin, Edomqa Judajpa contrampi oqharikorqa, uj reyta churakuspa. 9Chaypacha Joramqa soldados kamachejninkunawan khuska rerqa, maqanakupaj carretasninwan ima. Paywan, maqanakunapaj carretasnimpa kamachejninkukunawan imaqa ch'isin jatarikuspa, maqanakorqanku, edomitaswan muyuykuchikusqankumanta llojsinankupaj. 10Edomtaj chaymantapacha kunankama Judamanta librakorqa. Chay tiempollapitaj Libna llajtapis Jorampa atiyninmanta librakorqa, ñawpa tatasnimpa Diosninkuta saqerparisqanrayku. 11Chay jawaqa Judá orqopi lantispaj wasista ruwacherqa. Payqa juchayoj karqa Jerusalenpi tiyakojkuna Tata Diosta wasanchaspa, lantista yupaychanankupaj, jinataj Judapi tiyakojkunapis Tata Diosmanta karunchakunankupaj. 12Chaypacha Joramqa profeta Eliasmanta uj cartata jap'erqa, chay cartataj nerqa: Ñawpa tatayki Davidpa Señornin Tata Dios nisunki: Mana qanqa tatayki Josafatpa ñankunampichu purinki, nitaj Judajpa reynin Asaj ñankunampichu. 13Manachayqa Israelpa reykunampa ñankunankupi purinki. Qanmin juchayoj kanki Judá, jinataj Jerusalenpi tiyakojkunapis Tata Diosta wasanchanankupaj, imaynatachus Achabpa ayllun ruwarqa, ajinata. Chay jawaqa wawqesniykita, qanmanta aswan allin runasta wañurachicherqanki. 14Chayrayku Tata Diosqa may jatun ñak'ariyta apachimonqa llajtaykiman, churisniykiman, warmisniykiman, jinataj tukuy kapuyniyki patamanwan. 15Qampa pataykimantaj may sinch'i onqoyta apachimonqa. Wijsaykimanta onqosqa rikhurinki, mana sanoyayta, ch'unchulasniyki jawaman llojsinankama, nispa nerqa Eliasqa chay cartapi. 16Chaypacha Tata Diosqa enqhaykorqa filisteosta, arabesta, Etiopíaj qayllanmanta arabestawan Jorampa contrampi phiñakunankupaj. 17Chayrayku Judaman rispa, tukuy jallp'aman junt'aykorqanku, apakaporqankutaj reypa kamachinan wasipi tukuy imas kajta tarisqankuta, wawasninta, warmisnintawan. Joacaz sullk'a kaj churillan qhepakorqa. 18Chaymanta qhepamantaj Tata Diosqa Joramta castigarqa wijsanmanta mana sanoyayta atej onqoywan. 19Ashkha p'unchaykuna pasajtinña iskay watanman jinaqa chay onqoyrayku ch'unchulasnin jawaman llojsiporqanku, may sinch'ita ñak'arispataj wañorqa. Judamanta runasrí jatun ninata mana jap'icherqankuchu paypa sutimpi, imaynatachus ñawpa tatasnimpaj ruwaj kanku, jinata. 20Kinsa chunka iskayniyoj watasniyoj karqa kamachiyta qallarishaspaqa, Jerusalenpitaj pusaj watasta kamacherqa. Wañupusqanmantataj mana pipis waqarqachu. Davidpa llajtampi payta p'ampaykorqanku, jinapis mana, maypichus reyes p'ampakoj kanku, chaypichu.


text: 1Saypitanami gloriacho saysica angilcuna fuertipa cayno cantamogta wiyargä: “¡Tayta Diosninsita alabayculäshun! ¡Paymi munayninwan runacunata salvan! ¡Payga lapanpäpis munayyogmi caycan! 2Payga pitapis mana jananpaylapami juzgan. Babilonia marca runacunata juzgar castigashganami. Say runacunaga jusalicur cawayaptinmi may-saycho tag runacunapis ricacuyashpan jusalicuyman churacäyash. Tayta Diospa wilacognincunata wanusiyashganpitami say marcacho tag runacunataga castigash.” 3Nircurnami angilcuna yapay niyargan: “¡Tayta Diosninsita alabayculäshun! Say marcata rupasiptin goshtay mana ushacashgannömi saycho tag runacuna imayyagpis in ernucho nacayangapä.” 4Saypitanami Tayta Diospa puntancho cag ishcay chunca chuscu (24) mayor runacuna y saycho cag chuscu munayyog querubincunapis gongurpacuyargan lapanpä munayyog Tayta Diosta adorayänanpä. Paycunami niyargan: “¡Tayta Diosninsita alabayculäshun!” 5Saymi Tayta Dios jamaraycashgan trönunpita wiyacämorgan cayno nimushgan: “¡Dios munashganno cawagcuna, warmipis olgupis, lapayqui Tayta Diosta alabayay!” 6Saypitanami asca runacuna gloriacho cantaycämogta wiyargä. Say cantayämushgan carumanmi wiyacämorgan asca yacu ragrapa aywar gaparagno y magacuy bunrurognöpis. Say runacuna cayno nirmi cantayargan: “¡Tayta Diosninsita alabayculäshun! ¡Paymi maquincho lapanta sararaycan! 7¡Lapan shongunsiwan cushicushpansi alabayculäshun! Chämushganami casaray estata gloriacho Jesucristo rurananpä cag höra. Casarananpä cag jipashpis listu puestucushganami caycan. 8Say jipashtami lïnupita rurash fïnu mödanata jaticunanpä Tayta Diosninsi puestupash.” (Say mödanaga Tayta Diosman yäracogcuna alicunata rurashgancunami caycäyan.) 9Saymi nogawan caycag ángil nimargan: “Cayta guelgay: ‘Cushicuyangami say casaray estaman gayasish cag runacunaga.’ ” Nircurnami nimargan: “Cay nishgäcunaga lapanpis Tayta Dios nishgancunami caycan.” 10Sayno nimaptinmi say angilta adoranäpä puntanman gongurpacuycorgä. Saymi nimargan: “¡Nogataga ama adoramaysu! Nogapis gamnöla y yäracog mayiquicunanölami Tayta Diospa maquincho caycä. ¡Tayta Diosnilansita adorayga! Cay nishgäcunaga manami nogata adoramänayquipäsu, sinöga Jesucristupa wilacuyninta runacuna musyayänanpämi.” 11Saypitanami ricargä guërrata rurananpä yurag caballun muntash Jesucristo ciëlucho caycagta. Payga nishgancunata lapantapis cumplinmi. Paymi pitapis mana jananpaylapa jusancunapita juzganga. 12Nawincunami ninanörä asicyargan. Umanchömi asca corönacunata jatirargan y urcunchönami jutin guelgarargan. Say guelgaraycag ima nicashgantapis quiquilanmi musyan. 13Yawarlana mödanan jatishmi caycargan. Payga caycan Tayta Diosninsipa wilacuyninta apamogmi. 14Paytami gatirargan yurag caballuncuna muntash gloriapita cag soldäducuna. Say soldäducunami lïnupita rurash fïnu yurag mödanan jatish cayargan. 15Jesucristupa shiminpitami ishcan wagtanpa a lash espäda yargamorgan. Saywanmi yupa rabiacushpan lapan nación runacunata mana cuyapaypa castigangapä. Munayyog carmi may-say nacioncho tag runacunata jusalicuyashganpita juzgangapä. 16Mama chancancho y sotänanchömi cayno guelgarargan: “Lapan mandagcunapa mandagninmi noga cä.” 17Saypitanami ricargä inti janancho juc ángil ichiraycagta. Say angilmi lapan condurta, ancata y wiscurtapis gayacorgan cayno nir: “¡Lapayquicuna aywayay Tayta Dios puestushgan micuyta micuyänayquipä! 18¡Runacunapa aysantami micuyanquipä! ¡Nación mandag reycunapata, soldäducunapata, soldädupa mandagnincunapata y muntaräyashgan caballuncunapa aysantapis micuyanquipämi! ¡Rïcu o pobri captinpis, yachag o mana yachag captinpis, lapan runacunapa aysantami micuyanquipä!” 19Saychömi ricargä anticristuta y lapan nacioncunapa mandagnin reycuna soldäduncunawan caycagta. Paycunami shuntacäyargan Jesucristuwan y soldäduncunawan pelyayänanpä. 20Saymi anticristuta y paypa wilacognintapis Jesucristo prësu sarergan. Naupapita-pasami anticristupa wilacognin Satanaspa munayninwan milagrucunata rurargan runacunata criyisinanpä. Saynöpami criyiseg anticristupa señalninta chasquicogcunata y pay-nirag rurashgan ïduluta adoragcunatapis. Runacunata sayno criyisishganpitami quiquinta y anticristutapis cawaycagta Jesucristo gaycorgan azufriyog nina rupaycag in ernuman. 21Anticristupa soldäduncunatanami Jesucristo wanusergan shiminpita yargamog espädawan. Say wanogcunapa aysantami condurcuna, ancacuna y wiscurcuna pacha junta micuyargan.


text: 1Chayurá allin jawca jamayman yaycunapä cayaptinlá, yan'al-lätac waquinniquicuna mana lulayalcanquimanchu. 2Paycunactanümi ya'anchictapis allin willacuyta willaycamälanchic. Ñatac chay uyalipäcuśhan willacuy nï ima allinninpäpis calachu, chalapacuywan chayta mana ćhasquiyalcaptinmá. 3Ñatac chalapacücunacá cay nishan allin jamaycämanmi yaycunchic: “Chayurá, piñacuynïćhümi cayta limaliculá: ‘Manamá imaypis jamacuynïman yaycapämun'achu’ ” nil nishancäman. Rasunpa, cay pachäta lulayta camacäśhanwanmi lulaynin camacäla. 4Jucninćhu'a ¿manachun anćhishyänan muyuncäpïta caynu niyan: “Anćhish muyuncäćhümi Tayta Dios lluy lulaynincunapïpis jamacula” nil? 5Chaynütac jamaypi niyantac: “Manam imaypis jamacuśhäman yaycapämun'achu” nil. 6Masqui puntacta allin willacuyta uyaliyalcal mana cäsucuyninpa nï yaycapäcuptinpis waquincuná chay jamaypämi cayalcan. 7Chaymi Tayta Dios Mandacü Davidpa juc timpupi liman “canan-pacha” nil. Chay nishanpi isquirbishaćhu: “Canan-pacha, uyaliculcal'a śhun'uyquita ama lumiyachipäcuychu” nila. 8Má, unay Josué chay rasun allin jamayman Israelcunäta yaycachiptin'a manañaćh yapa limayanmanchu cala. 9Chayurá Diospa malcanpä sumä allin jamayca cayanlämi. 10Aw-ari, maynümi Diosninchicpis lulaynincunacta camacalcul jamacula, chaynümi chay jamayman yaycücunäpis lulayninchicpi jamacuśhun. 11Chayurá limalicuśhanman yaycunapä wañuy-wañuy callpanchacuśhun-ari chay mana uyalicücunäpa laśhćhunman mana liyänapä. 12Tayta Diospa limaynin'a cawsäyämi sumä munayniyümi ishcaynin lädun afiläśha ispäda-yupaymari. Chaymi almanchiccama ispiritunchiccama, tumshunchiccama pasaycul tantiachimanchic śhun'unchicćhu tantiayninchicćhu allin mana allin cäcunätapis. 13Lluy lulaśhancunaca Tayta Diospa ñawinpïta manam pacaycuśha canmanchu. Lulaśhanchiccunäpi niycunanchiccäpa ñawillanćhümi lluy lluy imapis cayan. 14Chayurá Tayta Diospa Chulin Jesus sumä puydï sasirdütinchic janay pachäman yaycuptinmi chalapacuyninchicćhu masïsu tacyaycunanchic. 15¿Cay puydï sasirdütinchic pishi callpanchicta mana lisïchun, imatá? Aśhwanpa pay quiquinmi imaymana pruybacunacta ya'anchicnuy pasala, ñatac manamá mayanllanwanpis aysachicul juchaculachu. 16Chayurá llaquipayniyu caśhancäman mana lisirällal aśhuycuśhunña yanapaycuna cananchicćhu llaquipaycul yanapaycamänanchicpä.


text: 1Unay Israel runacunata Canaán nacionman yaycatsinanpag promitishgannoglami nogantsitapis Tayta Diosnintsi promitiycämantsi gloriaman pushamänantsipag. Tsaynog niycämaptintsega cuidädu mana cäsushwantsu. Mana cäsucog carga manami gloriaman chayashunpagtsu. 2Nogantsi Jesucristupa wilacuyninta musyashgantsinogmi unay Israel runacunapis musyargan Tayta Dios nishganta. Musyaycarpis mana cäsucushganpitami Tayta Dios caynog nergan: “Paycunaga promitishgä jamayta manami imaypis tarengatsu.” Tayta Dios nishgannog tsay jamayta paycuna mana tariptinpis nogantsimi itsanga cäsucog carga tarishunpag. Tsay jamayga canga Tayta Dios lapanta camayta usharcur jamashgannogmi. Tayta Diosnintsi jamashganpitaga palabranchöpis caynogmi niycan: “Lapanta camarcurmi ganchis cag junagcho Tayta Dios jamargan.” Tsaymi gloriaman chayaptintsi cay patsacho nacashgantsipita Tayta Diosnintsi jamayta gomäshunpag. 5Tsaynog captinpis mana cäsucogcunaga manami tsay jamayta tarengatsu. Paycunapäga Tayta Diospa palabrancho caynogmi niycan: “Paycunaga promitishgä jamayta manami imaypis tarengatsu.” 6Tsay nishgannoglami unay Israel runacuna mana cäsucog cashpan Tayta Dios promitishgan jamayta mana tarergantsu. Tsaynog captinpis Tayta Diosnintsi promitimashgantsi jamayta chasquishunpag pay nishgancunata cäsucurmi. 7Tsay jamayta chasquinantsipagmi Tayta Diosnintsi rey Davidta tantyatsergan caynog nir escribinanpag: “Shonguyquita chucruyätsinayquipa trucanga Tayta Dios nishushgayquita canan junag jucla chasquicäriy.” 8Tayta Dios nishganta chasquicur nogantsipis promitishgan jamayta chasquinantsipag captenga ama yarpäshuntsu Canaán nacioncho unay Israel runacuna tsay jamayta tarishganta. Canaánman yaycur tsay jamayta tarishga captenga Tayta Diosnintsi manami promitimashwantsu cargan gloriacho jamayta tarinantsipag cashganta. 9Tsay jamayga canga rasunpa cag jamaymi. 10Cay patsata camayta usharcur Tayta Diosnintsi jamashgannogmi nogantsipis nacashgantsicunapita jamar gloriacho payta cushishga alabashunpag. 11Tsaynog caycaptenga shumag yarpachacushun gloriaman chayar tsay jamayta tarinantsipag. Cuidädu Israel runacuna mana cäsucog cashganpita Canaán nacionman mana yaycushgannog nogantsipis mana cäsucog cashgantsipita gloriaman mana yaycushwantsu. 12Tayta Diosnintsipa palabranga munayniyogmi caycan. Tsaymi ishcan wagtanpa ali afilashga espädanog car shonguntsimanpis, yarpaynintsimanpis y togshuntsimanpis chayan imanog cashgantsitapis tantyatsimänantsipag. 13Lapan camashgancunata ricaptinmi Tayta Diosnintsipita pacacuyta mana camäpacuntsitsu. Imata ruraptintsipis payga ricaycämantsimi. Tsaymi lutanta rurashgantsipitapis parlashgantsipitapis juzgamäshunpag. 14Tayta Diosnintsipa tsurin Jesucristo gloriacho mandag cürantsimi caycan. Tsaynog caycaptenga payman yäracur mana ajayaypa Tayta Dios munashgannog imaypis cawashun. 15Cay patsacho caycaptinmi Jesucristuta jutsata ruratsiyta Satanás munargan. Tsaynog munaptinpis Jesucristoga manami jutsata rurashgatsu. Tsaymi nogantsitapis Satanás jutsata ruratsiyta munamaptintsega Jesucristo tantyaycan tentación imanog cashgantapis. Tsayta tantyarmi yanapamantsi tentacionta mana cäsupänantsipag. 16Imaypis yanapamänantsipag caycaptenga cuyapäcog Diosnintsita mana mantsacuypa manacushun. Payta manacorga trönuncho paywan parlaycagnogmi caycantsi. Tayta Diosnintsita manacuptintsega ima nacaycho captintsipis pay yanapamäshunmi.


text: 1Templo patiupita yargurir Jesús aywacuycaptinmi discïpuluncuna caynog nergan: “¡Cuyaylapag jatusag rumicunawan templuntsita sharcatsipäcushga, tayta!” 2Tsaynog niptin Jesús caynog nergan: “Cay lapan ricaycashgayqui cuyaylapag caycaptinpis chipyagmi juchutsishga cangapag. Manami ni juc rumilapis canan pergaraycashgannöga quëdangapagtsu.” 3Olivos lömacho jamapagnogmi discïpuluncuna Jesusta taporgan caynog nir: “Nishgayquinöga ¿imaytag templo juchutsishga canga? Tsaynogpis cutimunayquipag y cay patsa ushacänanpäga ¿imatag puntata canga, tayta?” 4Tsaynog tapuptinmi Jesús caynog nergan: “Pipis lutanta mana criyitsishunayquipag shumag tantyacäriy. 5Atscagmi shapäcamonga: ‘Nogaga Cristumi cä’ nir. Tsaynog nirmi atsca runacunata engañangapag. 6May-tsay nacioncunachöpis guërra captin y wanutsinacuy captin ama mantsacärinquitsu. Puntataga tsaycunaragmi pasanga. Tsaynog captinpis cay patsa manaragmi ushacangaragtsu. 7Juc nacionwan juc nacionmi pelyapäconga. Tsaynoglami muchuypis terremötupis may-tsaycho cangapag. 8Tsaynog captinpis nacaycuna galaycunalanragmi tsaycunaga canga. 9“Tsay witsanmi nogata chasquicamagcunata pï-maypis chiquishpan prësu tsarengapag, nacatsengapag y wanutsengapagpis. 10Tsaynog nacatsipäcuptinmi yäracaycämashganpita guepaman atsca cuticärenga. Nircurnami guepaman mana cutegcunata chiquir autoridäcunaman apatsenga castigashga cananpag. 11Tsay witsanmi lutan yachatsicogcuna Tayta Diosnintsipa wilacuyninta wilacog-tucur runacunata lutanta criyitsengapag. 12May-tsaychöpis runacuna chiquinacurmi cawapäconga. Tsaynog cawarmi runacuna mana cuyanaconganatsu. 13Tsaynog captinpis hasta wanunanyag noga munashgänog cawagcunaga Tayta Diospa naupanman chayangapag. 14Tayta Diosnintsipa wilacuyninta may-tsay nacioncunachöpis wilacushga captinragmi noga cutimushagpag. 15“Tayta Diosnintsipa profëtan Daniel escribishgannoglami Diosta mana cäsucog runa templo ruriman yaycongapag. (Cay escribishgäta liyeg cäga shumag tantyacutsun.) 16Tsay fiyu runa templuman yaycuptin Jerusalén marcapita y Judea provinciacho caycag waquin marcacunapitapis gueshpir aywacäritsun. 17Wayi janancho cagcunapis jucla gueshpir aywacutsun. Imata jorgunanpagpis wayinman amana yaycutsuntsu. 18Chacrancho caycagcunapis jucla gueshpir aywacutsun. Ama cutitsuntsu wayinman trucacunanpag röpata jorgogpis. 19Tsaynog gueshpirmi pasaypa cuyapaypag nacanga chichu warmicuna y iti wawayog warmicunapis. 20Tamya quillacho ni sábado jamay junagcho tsay gueshpinayqui junag mana cananpag Tayta Diosnintsita manacäriy. 21Tsay junagcunaga fiyupami runacuna nacangapag. Cay patsata Tayta Diosnintsi camashganpita-patsa manami imaypis tsaynöga runacuna nacashgatsu. Tsaynogpis yapayga mananami tsaynog nacaycuna cangapagnatsu. 22Acrashgancunata cuyaparmi tsay nacaycunata Tayta Diosnintsi pasatsenga. Tsay nacay junagcunata mana pasatsiptenga lapanpis wanupäcunmanmi. 23“Tsay junagcuna: ‘Tayta Dios cachamushgan Cristo caychömi wacchömi caycan’ nishuptiquipis ama criyipäcunquitsu. 24Tsaynogpis waquenga: ‘Tayta Dios cachamushgan Cristumi caycä’ o ‘Tayta Diosnintsipa profëtanmi caycä’ nir lulacushpanmi puripäcongapag. Runacunata criyitsinan cashgami ima milagrucunatapis ruranga. Atsca runacunata tsaynogpa engañarpis Tayta Diosman yäracogcunataga manami engañayta camäpacongatsu. 25Tsaycuna manarag captinmi gamcunata wilaycä lutan yachatsicogcunata mana chasquipänayquipag. 26“Pipis: ‘Tayta Dios cachamushgan Cristo chunyag jircachömi caycan’ nishuptiquipis ricag ama aywaytsu. ‘Washachömi pacaraycan’ nishuptiquipis ama criyinquitsu. 27Ciëlucho juc lädupita juc läduman elguy elagpita atsicyagta lapan runacuna ricashgannogmi noga cutimuptëpis lapan runacuna ricamangapag. 28Wisculcuna juntacaycagta ricarmi musyantsi wanushga uywa tsaycho jitaraycashganta. Tsaynoglami cay nishgäcuna pasaycagta ricar musyanqui cutimunäpagna caycashganta. 29“Cay patsacho fiyupa nacaycuna pasariptinragmi intipis y quillapis tsacacäconga. Tsaynoglami lapan estrellacunapis shicwamonga y ciëlupis sicsicyanga. 30Tsaypitanami nogata ricapäcamanga pucutay janancho chip-chipyaycar cutiycämogta. Tsaynog aywaycämogta ricamashpanmi may-tsaychöpis runacuna mantsarir wagapäcongapag. 31Tsay junag Tayta Diosnintsi cornëtata fuerti tucatsimuptinmi angilnëcunata cachamushag. Paycunami may-tsaypitapis nogaman yäracamagcunata shuntamongapag. 32“Cay yachatsishgäta shumag tantyacäriy. Tamya tiempo galaycuptin musyapäcunquimi hïgus yöra tsintsimunanpag cashganta. 33Tsaynoglami tsay nishgä nacaycuna chämuptin gamcunapis musyanquipag cutimunäpagna caycashgäta. 34Canan cawaycag runacuna manarag wanuptinmi lapan tsay nishgäcuna cumplengapag. 35Jana patsa y cay patsa ushacaptinpis noga nishgäcunaga lapanmi cumplengapag. 36“Imay junag imay höra cutimunäpag cashgantaga manami angilcunapis ni nogapis musyätsu. Tsaytaga Tayta Dioslami musyan. 37“Noé cawanan witsan diluvio elagpita cashgannogmi nogapis elagpita cutimushagpag. 38Noé cawanan witsanpis diluvio manarag captinmi runacunaga micur, upyar y majatsacar caycargan. Tsaynog cawapäcorgan arcaman Noé yaycushgan junagyagmi. 39Tsaynog carcaycaptinmi elagpita fiyupa tamyar cay patsaman yacu juntargan. Tsaynogpami arcaman mana yaycog lapan runacuna shengaypa wanorgan. Tsaynoglami runacuna mana musyashgan höra nogapis elagpita cutimushagpag. 40“Cutimunä junagmi ishcay runacuna chacrancho aruycagpita chasquicamag cagta pushacushag y mana chasquicamag cagtanami cacharishag. 41Maraycho ishcay warmicuna agacuycagpita chasquicamag cagta pushacushag y mana chasquicamag cagtanami cacharishag. 42Tsaynog caycaptenga gamcuna shuyarpaycämanqui camaricushgala. Manami musyanquitsu imay höra cutimunäpag cashgantapis. 43“Pipis wayinta suwapänanpag cashganta musyarga mana punuypami wayinta täpanman. 44Tsaynogla gamcunapis camaricushgala carcaycay. Mana musyashgayqui hörami elagpita noga cutimushagpag. 45“Patronnin maypapis ilarga más yäracuypag cag ashmaynintami haciendancho patronyapänanpag churan. Tsaymi tsay ashmayga mincaynincunatapis höralancho garatsin. 46Patronnin cutimur yätsishgannog ali ruraycagta tariycorga: ‘Ali ashmaymi canqui’ nengapag. 47Tsaynog nishpanmi patronnin tsay ashmaypa maquinman churanga lapan imaycantapis ricananpag. 48Mana yäracuypag cag ashmaymi itsanga: ‘Patronnë manaragmi cutimongaragtsu’ nir ashmay mayinta magan y borrächucunawan micur upyar jitaräcun. 50Tsaynog caycaptinmi mana musyashgan höra elagpita patronnin cutimonga. 51Patronnin yätsishganta mana cäsucur lutanta ruraycagta tariycurmi patronnin mana cuyapaypa tsay ashmayta castigangapag. Ishcay cära runacunatawan juntumi Tayta Diosnintsi mana cuyapaypa infiernuman payta gaycongapag. Tsaychömi fiyupa wagar quiruntapis uchongapag.”


text: 1Chayurá cuyacuyniyu caypïta wañupaculcay. Chaynütac Chuya Ispiritu lulaynin uśhancäta ashiycäliy, mastá Taytanchicpa willacünin cayta. 2Mayanpis juc limaycunaćhu limal'a Diostam limapayan, manamá nuna-masintachu. Chaymi Chuya Ispiritup pacacuynincunacta limayaptinpis mana mayanpis tantianchu. 3Ñatac Diospa shiminta willacücämi ichá limapan nuna-masincunacta tacyaycächinanpä, callpanchaycunanpä, cunsuylaycunanpäpis. 4Chayurá mayanpis juc limaycunaćhu limäcá quiquinpa allinllanpämi. Dios partipi willacücämi ichá lluy chalapacücunäpa allinninpälä canpis. 5Allinćha canman llapallayquipis juc limaycunaćhu limapäcuptiqui. Ñatac mas allin Diospïta willacünin capäcuptiquim. Cay willacücämi mas allin juc limaycunacta limäcäpïtá. Chay ima nishantapis tantiachiptintacćha ichá allin canman, chalapacü-masincuna wiñapäcunanpäpis. 6Chalapacü-masïcuna, watucüniqui śhamul juc malcap limaynincunaćhu limapaptí, ¿ima allinniquipäćha canman? Ñatac Diospi tantiapaśhllacta camalaycachiptí, tantiaycachiptí, willapaptí, yaćhaycachiptïmi ichá, yanapaycälishunquiman. 7Rasunpa, aśhta mana cawsayniyu cä arpapapis quïnapapis tuqui cäninman mana tucaśha captin'a ¿imanuypam imacta tucachishantapis tantiachwan? 8Chaynütac gïrrapä curnitilla tuquicta mana tucaptin'a ¿mayantá gïrrapä allichacunman? 9Chaynü-yupaymi amcunawanpis pasayan mana yaćhapäcuśhayqui limaycunaćhu limapapäcuptiqui'a. ¿Mayanmá ima nishayquitapis yaćhan'a? Waywäta yan'al limapäśhayquinümari cayan. 10Cay pachäćhu may-chicaćhá imaymana limaycuna cayan. Chay limayninćhü-camamari lluypis uyalipäcun. 11Ñatac limapämäśhanta mana tantiapti'a, ya'apá juc-lädu nunanümari cayan; paypäpis juc-lädu nunanümi ya'a cayá. 12Chaynümari amcunaćhüpis cayan. Chayurá Chuya Ispiritu upäcuśhuśhayquipi wañupacuyalcal'a chalapacü-masiquicunacta yanapaycuśhan lulaycunäćhu mastá caycäliy. 13Chaymari juc limaycunaćhu limäcá, chay limaśhanta tantialpachinanpä Taytanchicta mañacunan yaćhayta uycunanpä. 14Ñatac mana yaćhaśha limayćhu Dioswan limal'a śhun'ulläwan apachicüśhamari Dioswan limayá, tantiaynïmi ichá mana wayuyniyu cayan. 15Chayurá ¿imactatan luläman? Mañacümanmari apachicüśha śhun'üwanpis chaynütac tantiaynïwanpis. Jinaman'a apachicüśha śhun'üwanpis chaynütac tantiaynïwanpis alawäman. 16Ñatac apachicüśha śhun'ullayquiwan juc limayćhu Diosta altuman juluycuyaptiqui'a, mana yaćhäca ima nishayquitapis mana tantiayal ¿imanuypamá “chaynu cachun” nin'apis? 17Chay anradisicuyniqui sumä allin cayaptinpis, juccätá manam imallactapis yanapaycunquichu. 18Ya'a juc limaycunaćhu amcunapïtapis masta limaśhäpïmi Diosninchicta sulpäta ucú. 19Chaynu cayalpis chalapacücunäćhu juntunacul'a tawa pichallactapis yaćhaycachïman tantiapäcuśhan limayćhümi, ćhunca walanganpi mana uyalishan limaycunaćhu limapanäpïtá. 20Chalapacü-masïcuna, uchuchä nunacunänülla amaña tantiayniquićhu cayalcaychu. Aśhwanpa uchuchälla mana allin lulaycunäpä capäcuy, ñatac tantiayniquićhu'a jatun nunanüñari caycäliy. 21Má, isquirbishanćhu Tayta Diosninchic niyanmi: “Cay malcäta mana yaćhaśhan limayćhümi juc-lädu nunacunawan limapäśhä. ¡Chaynüpa limapaptïpis manam cäsucalcäman'achu!” nil. 22Chayurá imaymana limaycunawan Dios lulaśhanta mana chalapacücuna licapäcun chalapacücunäćhümi. Willacuycunäwanñatacmi ichá chalapacücunaca licapäcun chay mana chalapacücunäćhu Dios lulaśhanta. 23Má, juntunaculcäśhayquićhu lluy chalapacücunaca juc limaycunaćhu limayalcaptiqui, mana yaćhä ütac mana chalapacü yaycapämul ima nipäcuśhayquitapis manaćh tantiapäcun'achu. Jinal ¿manachun “Caycuná lücüśham cayalcan” nipäcun'a? 24Ñatac yaćhapäcuśhan limayćhu llapayquipis Diospi willacuyalcaptiqui'a, lluy ima-nilä nunapis, mana chalapacücäpis sumämi tantiacun'a juchayu caśhanta. 25Chaynüpam śhun'unćhu ima jucha pacaläśhancäpis lluy camalaycachisha can'a. Jinalmi Diosninchicman uyshuycul llapan śhun'unwanlä: “¡Rasunpa Tayta Diosmi amcunaćhu cayäñä!” nil altumanlä juluycun'a. 26Chayurá chalapacü-masïcuna, ¿imanichwanmi caycunapi? Juntunaculcäśhayquićhu waquinniquicunam taquiyalcanqui, yaćhayächinqui, Dios tantiachishanta willayalcanqui, juc limaycunaćhüpis limayalcanqui, chay imanishantapis tantiayalcächinquipis. Ñatac lluy caycuna chalapacücunäta allincäman wiñaycachinanpämi canman. 27Juc limayćhu limal'a limapäcunquiman ishcay quimsallam muyuypa-cama; chay limayta tantiachïnin jucllapis cachun. 28Tantiachï mana captin'a amaña chay juc limaycunaćhu limachunñachu. Aśhwanpa quiquillanpäña uywacuchun jinaman Dioswan limanallanpäña. 29Chaynütac Diospa willacuyninta willacücunäpis ishcay quimsalla limachun, juccunacá allin ütac mana allin caśhantapis sumäta uyaliycälichun. 30Ñatac chayćhu waquinnin cäcäta Tayta Dios limananpä nïluptin'a limayta allaycuchun; chay punta limäcäñatac upällachun. 31Chaynu chullachinacuypam llapayquipis willaculcanquiman lluypis yaćhaycunanpä, callpanchaycuśha cananpä. 32Chay willacuyta willacücäpa sujitullanćhümi chay willacuyca cayan. 33Tayta Diosninchic manamari chapunacuyächu. Sinu'a tincüllanman jawcacta caycachïmi. Chaynütac chalapacücunäpa custumrincunamannuy: 34juntunaculcäśhayquićhu walmicunaca upälla capäcuchun. Manam paycuna chayćhu limapäcunanchu. Camachicuyćhu nishancänuymi paycuna wayapancunap munayninćhu capäcunan. 35Ñatac imapïtapis yaćhayta munapäcul'a wasinćhu wayapancunacta tapuculcächun; juntunacuyćhu walmicuna imapïtapis tapuycaćhacuyalcäśhan manam allinchu. 36Canan má ¿amcunawanchun Tayta Diospa shimin allayculapis camacan'apis, imatá? 37Chayurá mayanpis “Diospa willacüninmi cacuyá” ütac “Chuya Ispiritup munayninćhümi sumä cacuyá” nïcá tuquicta tantiachun cay lluy isquirbimuśhäca quiquin Tayta Diospi caśhanta. 38Ñatac mana awnïcätá manatacmi paypis awnishachu can'a. 39Chayurá chalapacü-masïcuna, Diospa willacünin caypïmi wañupaculcänayqui. Chay juc limaycunaćhu limäcunäta amatac mićhacuyalcaychu. 40Ñatac lluyta tincüninman-cama manyallapi chullachinacuypa lulaycäliy.


text: 1Tukuy chaykunata kawashkayniwasha muskuyninipishina kay allpapa chuskuntin ladunkunapi chusku shayaridu angelkunata kawarkani. Paykunaka wayrata sukaman sinchichiykarkansapa ama allpata nima yakukunata nima sachakunata wayrashpa wakllichinanpa. 2Chaymanta kawarkani chikan angelta inti llukshimunan partimanta shamuptin. Chay angelka mana tukuyniyukta kawsak Tata Diospa sellunta apaykarkan. Chaypina chay shamuk angelka chay allpata manllayba kochata wakllichik chusku angelkunata sinchita rimashpa willarkansapa: 3“Manara Tata Diosninchita sirvik runakunapa urkunkunapi selluchashkanisaparachu. Chayrayku amara allpata nima sachakunata nima manllayba kochata wakllichiychirachu.” 4Chaypina uyarirkani mashnami chay selluchadu runakunaka. Jesukristuta kreyik israel runakunapa ayllunkunamanta suk pachak chusku chunka chusku waranka selluchadukuna karkansapa Tata Dios paykunata kuydanankunapa. 5Judapa ayllunmanta chunka ishkay waranka selluchadu runakuna karkansapa. Rubenpa ayllunmanta chunka ishkay waranka karkansapa. Gadpa ayllunmanta chunka ishkay waranka karkansapa. 6Aserpa ayllunmanta chunka ishkay waranka karkansapa. Neptalipa ayllunmanta chunka ishkay waranka karkansapa. Manasespa ayllunmanta chunka ishkay waranka karkansapa. 7Simeonpa ayllunmanta chunka ishkay waranka karkansapa. Levipa ayllunmanta chunka ishkay waranka karkansapa. Isakarpa ayllunmanta chunka ishkay waranka karkansapa. 8Sabulonpa ayllunmanta chunka ishkay waranka karkansapa. Josepa ayllunmanta chunka ishkay waranka karkansapa. Benjaminpa ayllunmanta chunka ishkay waranka selluchadu runakuna karkansapa. 9Chaymanta mana nima yupaypa laya runakunata kawarkani. Chay aypa runakunaka tukuy ayllukunamanta tukuy kastakunamanta tukuy laya rimanayukkunamanta tukuy llaktakunamanta karkansapa. Paykunaka Tata Diospa tiyarinan ñawpakninpi Oveja Wawanpa ñawpakninpi shayaridu karkansapa. Tukuy chay runakuna yurak likidu llachapayuk karkansapa. Makinkunapi polponta pankakunata aparkansapa Tata Diosta alabanankunapa. 10Chaypina tukuy chay runakunaka sinchita rimashpa willarkansapa: “Akuychi atun tiyarinanpi tiyaridu Tata Diosninchita alabaypachi. Chay Oveja Wawantapish alabaypachi. Paykunaka uchanchikunamanta salvawashkanchisapa.” 11Chay atun tiyarinanpa chay ansianukunapa chay chusku animalkunapa vueltashninpi tukuy angelkuna shayaridu karkansapa. Chaypina chay angelkunaka chay atun tiyarinan ñawpakninpi urkunkunawan allpakaman takakushpa Tata Diosta kuyarkansapa. 12Willarkansapa: “Chay aypa runakunashina ñukanchikunapish Tata Diosninchita alabaypachi. Paytaka kushichishpa willaypachi sukaman allima kananta. Sukaman tukuy laya alli yachak kaptin akuychi paytaka sukaman agradesiypachi. Sukaman tukuy laya atipak kaptin alli kamachikuk kaptin akuychi kuyaypachi. Mana tukuyniyukta payta alabashpa kawsaypachi.” 13Chaypina chay ansianukunamanta sukka ñukata tapuwarkan: “¿Yachankichu pikunatí chay yurak llachapayuk runakuna? ¿Yachankichu maymantatí shamushkasapa?” 14Chashna tapuwaptin aynirkani: “Kanlla allita yachanki pikunami chay runakunaka nishpa.” Chashna willaptini chay ansianuka willawarkan: “Chay yurak llachapayuk runakunaka sukaman llakina tiemputa pasarkansapa. Chay Oveja Wawan wañushpa yawarninta icharkan. Chay yurak llachapayuk runakunaka Oveja Wawanta kreyishpa paypa yawarninpi llachapankunata takshakshina yurakyachishkasapa. Chayrayku Tata Dios uchankunamanta perdonashkasapa. 15Uchankunamanta perdonadu kashpana paykunaka shayaridusapa Tata Diospa tiyarinan ñawpakninpi. Diyapi tutapi Tata Diospa wasinpi payta sirvishpa kawsansapa. Chayrayku tiyarinanpi tiyaridu Tata Dioska tukuy layapi yanapashpa amachankasapa. 16Chashna Tata Dios amachaptinkuna manana nima yarkankasapanachu nima yakunayankasapanachu. Nima rupay nanashpa rupachinkasapanachu. Nima kaloryankasapanachu. 17Chay Oveja Wawan Tata Diospa tiyarinan ñawpakninpi shayaridu kashpa ovejakunata kuydakshina chay yurak llachapayuk runakunata kuydankasapa. Paykunata pushankasapa yaku pachyamunanman chay yakuta upyashpa kawsanankunapa. Wakaptinkuna Tata Dioska ñawinkunata chakichipunkasapa.”


text: 1Askha kuti anyaykusqa k'ulluchakuq runaqa qonqayllan manaña sayariq urmaykachisqa kanqa. 2Chanin runakuna askhayanku chayqa, llapallan kusikunku, millay runakuna kamachikuqtinmi llaqtaqa khuyayta anchin. 3Yachayniyoq-kayta munakuqqa taytantan kusichin, rabona warmikunaqta puripayaqmi ichaqa kaqninkunata usuchin. 4Chaninta kamachikuq reyqa suyuntan allinta takyachin, impuestokunallata sik'iqmi ichaqa chay suyunta waqllichin. 5Runamasinta llunk'upayaqqa toqllatan purinanpi churashan. 6Millay runataqa huchankunallataqmi mayt'uykun, chanin runan ichaqa kusisqa takin. 7Chanin runaqa wakchakunapaq chaninchapunatan munan, millay runamanmi ichaqa chaykunamanta mana imapas qokunchu. 8Anchaykachaqkunaqa llaqtatan ch'aqwachinku, yachayniyoqkunan ichaqa k'arak phiñakuyta thasnunku. 9Yachayniyoq runachus mana yuyayniyoq runawan quejanakunqa chayqa, chaypin mana yuyayniyoqqa phiñakunqa asipayanqa, manataqmi allipunanqakuchu. 10Runa wañuchiqkunaqa allin kawsaq runakunatan cheqnikun, chanin runakunatataqmi wañuchinapaq maskhanku. 11Mana yuyayniyoqqa manchana k'araktan phiñakun, yachayniyoq runan ichaqa sonqollanpi hap'ispa thasnun. 12Huk kamachikuqchus llullakusqata chaskin chayqa, llapa oficialninkunan millaykama kapunqaku. 13Wakchawan sarunchaqwanqa kasqankaman, Señor Diosmi rikuq ñawita iskayninkuman qon. 14Wakchakunapaq allinta chaninchapuq reyqa unaytapunin kamachikunqa. 15Wanaykachiyqa anyaykuyqa wawatan yachachin, ima munasqanta ruwananpaq hinallata qhawasqa wawan ichaqa mamanta p'enqachin. 16Millay runakunachus askhayanku chayqa, askhayaykunmi huchallikusqakunaqa, chanin runakunan ichaqa paykunaq urmaykusqanta rikunqa. 17Wawaykita wanachiy, manan umaykita nanachisunkichu, aswanpas anchatapunin payqa kusichisunki. 18Maypichus Diospa siminta mana yachachikunchu, chay llaqtaqa munayllanmanmi kawsan, Diospa kamachikuy siminta hunt'aq llaqtan ichaqa kusisamiyoq. 19Kamachiqa manan simillawanchu wanan, entiendenña chaypas, manan kasukunchu. 20¿Rikurqankichu hawan-ukhun rimaq runata? Mana yuyayniyoq runamantan aswan suyakuy kan, manataq hawan-ukhun rimaq runamantaqa. 21Warmanmanta luylusqayki kamachiqa qhepamanmi umaykita nanachisunki. 22Saltaq sonqo runaqa ch'aqwatan sayarichin, k'arak phiñakuqqa huchallikushallanmi. 23Runataqa anchaykachayninmi k'umuykachin, huch'uyyaykukuq sonqoyoqmi ichaqa hatunchasqa. 24Suwawan suwaysikuqqa pay kikintan cheqnikun, juzganapi suwachikuq ñakashaqtinpas manchakuymantan mana imatapas rimarinchu. 25Runakunata manchapakuyqa huk toqllan, Señor Diosman hap'ipakuqmi ichaqa waqaychasqa kashan. 26Askhan kamachikuqpa allin qhawarisqan kayta munanku, ichaqa Señor Diosllan sapanka runapaq chaninchaqqa, 27Chanin runakunaqa millaykaqta ruwaqkunatan millakunku, millay runakunapas chanin kawsaqkunatan millakunku.


text: 1Ichara suk vieju wawkinchi mana allita ruranman. Kan chay vieju wawkinchita kuyashpa mana piñakushpa tataykitashina allillapi yachachiy. Chaymanta wayna wawkinchikunatapish kuyashpa wawkikitashina allillapi yachachiy. 2Vieja paninchita kuyashpa mamaykitashina allillapi yachachiy. Shipash paninchikunatapish kuyashpa iden panikitashina allillapi yachachiy. 3Viyuda paninchikunata yanapay mana ni pi yanapak tiyaptin. 4Suk viyuda paninchikunapa wawankuna ñetunkuna tiyaptin paykunata yachachiysapa mamanta kuyashpa yanapanankunapa. Paykunata wiwashkankunarayku mamanta tatanta kuyashpa yanapashpa Tata Diosta kushichinsapa. 5Wakcha viyuda mana ni pi familyan yanapananpa tiyaptin diyapi tutapi orashpa yachan Tata Dios yanapananpa. Chay laya viyudata yanapanaykichi tiyan. 6Chaymanta kikinpa munananta rurashpa kawsak viyuda kawsananta wakllichin. 7Jesukristuta kreyikkunata allita yachachiysapa viyuda paninchikunata yanapanankunapa ama ni pi paykunata washanchanankunapa. 8Jesukristuta kreyik runakuna mamankunata ayllunkunata yanapanankuna tiyan. Mana yanapashpankunaka Jesukristuta mana kreyik runakunamanta ashwan mana allita ruraykansapa. 9Kunanka yachachiyki ima laya viyudakunatami yanapashunchisapa nishpa. Sokta chunka ashwan watayukta kusanllawan kawsashka viyudakunata yanapanaykichi tiyan. 10Chay viyudata riksinanchikuna tiyan allita rurashpa kawsashkanta allita wawankunata wiwashkanta. Chay viyudata riksinanchikuna tiyan wasinpi maykan pasyaptin allita kushikushpa chaskishkanta, Jesukristuta kreyikmasinkunata kushikushpa yanapashkanta, sufrik runakunata yanapashkanta. Tukuy laya alli rurashkankunata kawashpanchikuna yanapananchikuna tiyan. 11Chaymanta paninchikuna viyuda shipashllara kaptinkuna ama paykunata akllaychu yanapanaykichipa. Paykunaka shipashllara kashpankunara ichara kikinkunapa munanankunallata ruranayashpa Jesukristumanta ashushpa kawsanayanmansapa. 12Paykuna Jesukristullata sirviyta almitishkankunawasha mana sirvinayaptinkuna Tata Dios kastigankasapa. 13Chay laya shipashllara viyuda killa likidu tukushpa wasin wasin purinsapa. Tukuy layata yachanayashpa sukta sukta yuyaypi purinsapa. Mana alli rimanata rimashpa kawsansapa. 14Chayrayku munani chay shipashllara viyuda paninchikuna kashkan kasaranankunapa. Munani wawayashpankuna chay wawankunata allita wiwanankunapa. Chashna allita rurashpa kawsaptinkuna mana ni pi yuyankasapachu. 15Suk paninchi viyudakuna manana Jesukristuta kreyinayashpana supayta kreyishpa kawsaykansapa. 16Suk paninchikunapa familyan viyuda tiyaptinka familyanlla mana nimata michashpa yanapanankuna tiyan. Paykuna allita yanapaptinkuna Jesukristuta kreyikmasinkuna manana yanapankasapanachu. Chaypina mana ni pi yanapak tiyaptin viyudakunata atipankasapa yanapayta. 17Alli yachachikuk ansianuykichi allita kamachishuptikichi sukaman kuyanaykichi tiyan. Tata Diospa rimananta allita yachachishuptikichi ashwan allita kuyashpa yanapanaykichi tiyan. 18Chayrayku Tata Dios rimananpi willawanchisapa: “Toroykichita trabajachishpaykichi mana bosalchashpa mikunanta yakunta kunaykichi tiyan.” Chaymanta willawanchisapa: “Suk runata trabajachishpaykichi chay trabajashkanpa pagaranaykichi tiyan.” 19Suk runa maykan yachachikuk ansianuta kanpi chatakuptin ama kreyiychu. Ichará llullakushpa chatakuykan. Ishkay kimsa runakuna idenllata willashuptinkunara chaypira kreyinayki tiyan. 20Ansianukuna mana allita rurashpa kawsaykaptinkuna tukuy Tata Diosta kreyikkunapa ñawpakninpi willanki amana mana allita rurashpa kawsanankunapa. Chashna chay ansianukunata willaptiki tukuy Jesukristuta kreyikmasikikuna manchakunkasapa mana allikunata rurayta. 21Kawawakninchi Tata Diospa ñawpakninpi Jesukristupa ñawpakninpi Tata Diospa aklladu angelkunapa ñawpakninkunapi allita willayki: Tukuy kay yachachikushkaynita tukuy runakunata pipish kaptin idenllata yachachiysapa. 22Suk wawkikita ansianu kananpa munashpayki allita yuyay allitachu manachu rurashpa kawsaykan nishpa. Mana allita rurashpa kawsaptinka ama akllaychu ansianu kananpa. Mana allita kawsaptinka tukuy llaktamasikikuna yuyashunkimansapa mana alli rurakmasin kanaykita. Ama yuyashunankunapa allita rurashpalla kawsay. 23Shunku nanaywan unkudulla kawsashpaykika ama yakullata upyaychu. Suk tipi vinutapish upyay nanayniki alliyananpa. 24Suk wawkinchikuna mana allita ruraptinkuna manara Tata Dios kastigaptinkunara kunanlla tukuy runakuna uchankunata yachansapa. Chaymanta suk wawkinchikuna pakallalla mana allita rurashpa kawsaptinkuna suk tiempu washanra yachanchisapa. 25Chashnashina suk wawkinchikuna allita rurashpa kawsaykaptinkuna kunanlla yachanchisapa. Suk wawkinchikuna alli ruranata ruraptinkuna manara yachanchisaparachu. Chashna pakallalla alli ruranata ruraptinkunapish suknin diya yachananchikuna tiyan.


text: 1Chasna tucui tandaric runagunata ricusha Pablo rimangahua callarira, Uyaichi Israel huauquiguna, ñucaga cunan punzhagama Diospa ñaupacpi ali yuyaihuanmi causashcani nisha rimara. 2Pablo chasna rimacpi chi Ananias nishca pagrigunahua jatun amuga, Pablohuan pariu tiyauc runagunata mandara, paihua shimibi huactaichi nisha. 3Huactanaupi Pabloga Ananiasta randi rimara, Can chibi tiyaunguimi Moises mandashcashinalla taripangahua. Chasna ashallata mana mandashcashina churashcangui ñucata huactaichi nisha. Chasna rashami mana ali runa angui. Can chasna mana alita urdinashcamandami Dios randi canda huactanga. 4Chibi tiyaucunaga Pablota rimanaura, Dios churashca jatun pagritachu mana alita rimangui. 5Chasna rimacpi, Ñáuca mana yacharanichu pai cangunata mandauc jatun pagri acta, yachashca ashaga mana chasna rimaimacharani huauquiguna. Ñáuca yachani Diospa shimi nin: Cangunata mandaucunata ima mana ali shimita rimanguichichu nishcata yachanimi. 6Ñáa chi tandariushcaibi ishcai (2) muntun tiyanaura. Shuca cuti causarinata yuyaric fariseo nishcaguna. Shuca cuti causarinata mana yuyaric saduceo nishcaguna. Chi saduceogunaga runa huañusha mana cuti causarinachu niucuna, chasnallata angelguna illanmi, ayahuas almahuas illanmi niucuna. Astahuanbas fariseogunaga tucui caiguna tiyanmi niucuna. Chasna acpi Pablo ña paiguna ishcai (2) tunu yuyai acta yachasha sinzhi shimihuan uyangachun nisha rimara, Ñáuca fariseo mani huauquiguna. Ñáuca yayahuas fariseo mara. Runa huañushcamanda cuti causarinata ñuca quirishcamandami taripaitucuni. Pablo chasna rimacpi fariseo runagunahuan saduceo runagunahuan piñanacunaura. Piñanacusha chapu tucunaura. 9Paigunapura sinzhita caparinaura. Chasna tucucpi maican Moises mandashcagunata yachachic fariseoguna shayarisha rimanaura, Cai runaga ima caudsatas mana charinzhu randi shuc angel shuc aya paita rimashcachari. 10Paigunapura yapa piñanacusha Pablota tílma tílma aisasha huanchinata ricusha sundaluta mandac yapa manzharira. Chiraicu mandara sundaluguna chi runaguna maquimanda Pablota quichusha carcel ucuma cuti pushanauchun nisha. 11Chi tutallatami Señor Jesusca Pablohuacpi ricurisha rimara, Ama manzharichu, ama llaquirisha tiyaichu Pablo. Can Jerusalen llactai ñucamanda rimashcacuinta cunan chi Roma llactaibihuas ñucamanda rimagringuimi nira. 12Cayandi punzha chuscu chunga (40) yali israel runaguna, Pablota huanchinagama ama upishun, ama micushun nisha yuyarisha paigunapura sirtu shimita rimanacunaura. 14Chasna yuyarisha chi runaguna pagri amugunahuagma, rucugunahuagmas rimangahua rinaura, Ñáucanchi Diospacpi yuyarishcanchimi imatahuas mana micushun mana upishun Pablota huanchinagama nisha. 15Cunanga casna ranguichi. Chi shuc taripaccunandi pariu tandariusha chi sundaluta mandacta rimaichi caya punzha Pablota pushamuchun cangunahuagma mas alita tapungahua nisha. Pai chara mana pactamugllaita ñucanchiga chaupibi chapasha huanchishun nisha rimanacunaura. 16Chasna rimashcata uyasha Pablohua panihua churi chi carcelma yaicusha Pablota rimagrira. 17Chasna rimagricpi Pablo shuc sundaluta mandacta cayasha, Cai musuta pushai canda mandagma, pai shuc cuintanata charinmi nira. 18Chasna nicpi chi musuta apasha sundalugunata mandagma pactasha rimara, Chi tapashca Pablo ñucata cayasha nihuara cai musuta apasha ri pai shuc shimita cuintanata charinmi can uyachun nisha. 19Chasna nicpi paiga Pablohua sobrinota maquimanda japisha isquinama pushasha tapura, Imatata ñucata cuintanata munangui. 20Tapucpi chi musu nira, israelguna cuintanacunaushca canda tapungahua nisha caya punzha Pablota israel amuguna tandarina huasima apamuchun paimanda mas ashcata tapusha yachangahua nisha. 21Randi paiguna tapushcataga ama ranguichu. Chuscu chunga (40) yali israelgunaga Diospacpi rimashca aunguna mana micushunzhu mana upishunzhu Pablota huanchinagama nisha. Chasna apamushcai paiguna huanchingahua chapaunguna nira. 22Chasna tucuita cuintacpi chi musuta dispirisha, Ama pitahuas rimanguichu ñucanchi cuintashcata nisha cachara. 23Dispirishcahuasha chi sundalugunata mandacca paimanda mas pishi ishcaigunata (2) cayasha mandara, sundalugunata alichichi Pablota Cesarea llactama apangahua. Ishcai patsac (200) chaquihuan puriucunas, canzhis chunga (70) caballoi puriucunas, ishcai patsac (200) espada saulihuan puriucunahuas tucuita alichisha chapanauchun las nueve tutai llucshisha Cesarea llactama ringahua. 24Chasnallata Pablo rina caballogunatas alichichi gubirnadur Felix ñaupagma pai ali pactachun nisha mandara. 25Chasna mandasha chigunahuan cachaura shuc quillcata casna nisha, 26Ñáuca, Claudio Lisias, Ali jatun mandac amu Felixta saludauni. 27Cai Pablo nishca runataga israelguna japisha huanchinata munanaura. Chasna acpi pai romano runa acta yachasha ñuca sundalugunahuan risha quishpichirani. 28Imamandata casna huanchinata munaunguna nisha yachangahua israel amugunahuagma paita pushasha rirani. 29Chibi ñuca asirtarani israelgunaga paiguna mandashca shimigunata Pablo mana pactachinzhu nishami caudsayachiushca anaura. Astahuanbas cai runa ñucahuacpi ima caudsayachinata mana charinzhu carcelbi tapaitucunatahuas, ima huañuna caudsatahuas. 30Chasna agllaita rimahuashcami israelguna cai runataga huanchingahua chapaunguna nisha. Chasnamandami paita huairashina canma cachauni. Chasnallata chi caudsayachic runagunatas mandarani imatas caudsachinata munashaga cambacpi rimagrichi nisha. Chillata quillcasha dispirini. 31Sundalugunaga paigunata mandac rimashcacuinta cadsusha Pablota chi tutallata pactachinaura Antipatris nishca llactagama. 32Cayandi punzha chaquihuan riu sundalugunaga bulltianaura paiguna cuartelmallata. Randi caballoibi riu sundalugunaga Pablohuan mas rinaura. 33Ñáa Cesareama pactasha mandac amu Felixma quillcata cunaura, chasnallata Pablota paihua maquibi saquinaura. 34Chi amu quillcata ricushcahuasha Pablota tapura, Maican provinciamandatangui. Cilicia provinciamanda mani nicpi amu rimara, 35Canda caudsayachiu runaguna shamucpi canmanda uyashami nira. Chihuasha paihua sundalugunata mandara Pablota cuiraichi nisha mandac amu Herodespa huasi ucui.


text: 1Jesusmi huk p'unchaw Jerusalén templopi Diosmanta allin willakuykunata runakunaman yachachisharan. Chaymanmi sacerdotekunapa jefen, leykunata yachachiqkuna, hinallataq Israel nacionpi kamachiq runakunapiwan ima, Jesusman ashuyuranku. 2Hinaspan tapuranku khaynata: —Niwayku, ¿pitaq qantari autorizasuranki, kaykunata ruwanaykipaqrí? nispanku. 3Jesusñataqmi contestaran: —Noqapas kunan qankunata tapusqaykichis; niwaychis: 4¿Pitaq Juantari mandamuran bautizananpaq? ¿Dioschu icha runakunachú? nispa. 5Saynata Jesús tapuqtinmi paykunapura parlanakuranku khaynata: —“Diosmanta” nisun chayqa, niwasunmi “¿Imanaqtintaq qankunari mana Juanpi creerankichishchú?” nispa. 6“Runakunallan mandamuran”, nispa nisunchis chayqa, kay llaqtapi tiyaq llapallan runakunachá rumiwan p'anaspa wañurachiwasunman. Hinaspapas kay llaqtapi tiyaq runakunaqa ancha convencesqan kashanku, Juanqa Diosmanta willakuq profeta kasqanta, nispanku. 7Saynata parlaruspankun, Jesusta contestaranku: —Manan noqaykuqa yachaykuchu, pichá Juantaqa mandamuranpas, nispanku. 8Hinaqtinmi Jesusqa paykunata niran: —Noqapas manan nisqaykichishchu ima atiywansi kaykuna ruwasqaytaqa, nispa. 9Chaymantan Jesusqa runakunaman yachachiran, huk willakuywan khaynata: —Huk runan uvas plantakunata chakranpi plantaran. Hinaspan chay runaqa chay uvas chakranta huk llank'aq runakunaman arrendaspa, unay tiempopaq ripuran. 10Uvas cosechana tiempo chayaramuqtintaqmi, chakrayoqqa huk serviqnin runata mandamuran, tupaqninta chashkispa apapunanpaq. Hinaqtinmi chay arrendaq runakunaqa, chakrayoqpa serviqnin runata, nishuta maqaruspanku, mana imayoqllata qatirpapuranku. 11Hinaqtinmi chakrayoq runaqa, yapamanta huk serviqnin runatañataq mandamuran. Chayaramuqtinmi paytapas k'amispanku, alli-allinta maqaruspanku mana imayoqllata qatirpapuranku. 12Chaymantan chakrayoq runaqa huk serviqnin runatañataq mandamuran. Paytapas saynallataqmi alli-allinta maqaruspanku, ancha k'irisqata qarqorparanku. 13Hinaqtinmi uvas chakrayoq runaqa yuyaymanaran khaynata: “Kunanri, ¿imatataq ruwasaq? Aswanyá ancha munakusqay wawayta mandasaq. Payta rikuspaqa ichapas respetankuman”, nispa. 14Chaymi arrendaq runakunaqa, chakrayoqpa wawanta rikuruspanku, paykunapura yachachinakuranku khaynata: “Kay wawanpaqmi papanpa kaqninkunaqa qepanqa. Aswanyá paytaqa wañurachillasunña, kay enteron herencia chakrawan qepakunanchispaq”, nispanku. 15Saynata piensaruspankun, uvas chakrayoqpa wawantaqa, chakramanta hawaman aparuspanku wañuchiranku. Hinaqtinmi Jesusqa chay uyariqkunata tapuran: —Uvas chakrayoqri, ¿imananqataq wawanta wañuchiq runakunatarí? 16Ichaqa uvas chakrapa dueñon kutimuspanmi, chay mana allin llank'aqkunataqa wañuchinqa, wawanta wañuchisqankurayku. Hinaspan uvas chakrantapas huk runakunamanña arrendanqa, nispa. Chayta uyariruspankun, runakunaqa niranku: —Amayá hayk'aqpas chaykunaqa pasachunchu, nispanku. 17Hinaqtinmi Jesusqa paykunata qawarispa niran: —Bibliapiqa khaynan escribisqa kashan: “Albañilkunapa mana munasqan rumin, kunanqa allin kaq rumi, wasiq esquinanpi allinta enteron wasipa perqata sostienen”, nispa 18Ichaqa pipas chay rumi hawaman urmayuspaqa ñut'usqan kanqa. Saynallataqmi pi runapa hawanmanpas chay rumi urmayuspaqa, kutasqa aychaman hinaraq chay runataqa tukuchinqa. 19Chaymi Moisespa escribisqan ley yachachiqkuna, hinallataq Jerusalén templopi sacerdotekunapa jefenkunapas cuentata qokuranku, chay millay wañuchiq runakunawan paykunata comparaspa Jesusqa yachachisqanta. Chayraykun paykunaqa Jesusta chay ratolla hap'iruytapuni munaranku. Ichaqa runakunata manchakuspankun, mana hap'irankuchu. 20Jesuspa contranpi kaq runakunan, Roma llaqtapi kamachiqman Jesusta entregayta munaranku. Chayraykun allin tukuq runakunata mandaranku, Jesuspa rimasqanta disimulawlla uyarinankupaq, hinallataq ima rimasqanpipas pantaruqtinqa, chayman hinalla tumpaspa autoridadkunaman entreganankupaq. 21Hinaqtinmi chay allin tukuq runakunaqa, Jesusta khaynata niranku: —Yachachikuq, yachaykun qanpa yachachisqaykiqa cheqaqpuni kasqanta. Qanqa manan pimanpas sayapakunkichu; aswanmi yachachinki imaynan Diospa munasqanman hina kawsanaykumanta. 22Chaymi qanta tapukuyta munayku: ¿Allinchu kanman icha manachu, Roma llaqtapi rey Cesarman impuestota paganaykupaqrí? nispanku. 23Hinaqtinmi Jesusqa engañollawan tapusqankuta yachaspa, contestaran khaynata: —¿Imanaqtintaq qankunari pantachiwayta munashankichís? 24Apamuychis huk qolqeta qawanaypaq. ¿Pipa uyantaq, hinaspapas pipa sutintaq kay qolqepiri escribisqa kashan? nispa. Hinaqtinmi paykunaqa contestaranku: —Roma llaqtamanta llapallan llaqtakunata kamachikamuq Rey Cesarpan, nispanku. 25Chaymi Jesusqa niran: —Saynaqa Roma llaqtamanta llapallan llaqtakunata kamachikamuq rey Cesarpa kaqtaqa, payman qopuychis. Diospaq kaqtataq, Diosman qopuychis, nispa. 26Chay runakunaqa manan Jesustaqa pantachiytaqa atirankuchu. Aswanmi Jesuspa contestasqanwan admirakuspanku upallallaña karanku. 27Chaymantan wakin saduceo religionniyoq runakunapas Jesusman hamullarankutaq. Paykunaqa wañuq runakuna kawsarimunanpiqa manan creerankuchu. Chayraykun Jesusta khaynata niranku: 28—Yachachikuq, Moisespa escribisqan leypin niwanchis: “Huk runa casarakuspa, warminpi manaraq wawan kashaqtin wañupunman chayqa, wawqenmi chay viudawan casarakuspa wawayoq kanan. Hinallataqmi chay wawa nacemuqpas, wañuqpa wawan hina kaspa, paypa sutinta apanan, saynapi wañuq wawqenpa sutin ama chinkananpaq”, nispa. 29Huk kutinpin karan qanchis wawqekuna. Hinaqtinmi kuraq kaqqa casarakuspa, manaraq wawayoq kashaspa wañupuran. 30Hinallataqmi wañuqman qatiq wawqenpas, chay wañuqpa viudanwan casarakullarantaq. Hinaspan chay viudapi manaraq wawan kashaqtin, wañupullarantaq. 31Saynallataqmi chay wañuqman qatiq wawqenpas chay viudawan casarakullarantaq. Paypas manaraq chay viudapi wawan kashaqtinmi, wañupullarantaq. Saynatan chay viudawanqa qanchisnintin wawqekuna casarakuranku. Ichaqa chay viudapi manaraq wawanku kashaqtinmi, paykunaqa wañupuranku. 32Chaymantan viuda warmipas wañupullarantaq. 33Kunanyá niwayku. Llapallan wañuq runakunata Dios kawsarichimuqtinri, ¿mayqen wawqekunapa warmintaq kanqa, chay warmirí? Qanchisnintinwanmi chay warmiqa casarasqa karan, nispanku. 34Hinaqtinmi Jesusqa paykunata contestaran: —Kay pachapiqa qarikunapas, hinallataq warmikunapas casarakunkun. 35Ichaqa Diosmi yachan, (pikunas Wawan Jesucristopi creesqankurayku), kay pacha tukukuqtin, kawsarimuspanku, paywan wiñaypaq kawsanankutaqa. Chay wiñay kawsaypiqa, manan ni pipas casarakunqachu, nitaqmi casarakuymanpas entreganakunqakuchu, 36nitaqmi paykunaqa wañunqakupashñachu. Aswanmi paykunaqa angelkuna hina kanqaku. Hinaspapas paykunaqa Diospa wawanmi kanqaku, paypi creespa kawsarimusqankurayku. 37Ichaqa (Diospi creespa) wañuq runakuna kawsarimunanmantan, Moisespas ña escribiranña khaynata: “Diosqa, Abrahampa, Isaacpa hinallataq Jacobpa Diosninmi”, nispa. Chaytaqa niran t'ankar sach'api nina rawrasqan p'unchawmi. 38Chay yachachikuywanmi Moisesqa yachachiwanchis, Diospaqqa wañusqa runakunapas kawsallasqanmanta. Chayraykun Diosqa Abrahampapas, Isaacpapas hinallataq Jacobpapas Diosnin, paykunapa almanku kawsasqanrayku, nispa. 39Hinaqtinmi chay contestasqanta uyarispanku, leykunata wakin yachachiqkunaqa niranku: —Yachachikuq, allintapunin qanqa rimaramunki, nispanku. 40Hinaqtinmi manaña pipas astawanqa ni imatapas tapuranñachu. 41Jesusmi chaypi kaq runakunata tapuran: —¿Imanaqtintaq runakunari ninku, Cristoqa ñawpaq rey Davidpa mirayninmantan kanqa nisparí? 42Ichaqa kikin Davidmi, Salmos libropi ña escribiranña khaynata: “Señor Diosmi Señorniyta niran: ‘Phaña ladoypi tiyaykuy, 43llapallan enemigoykikunata vencespay, chaki plantaykiman churanaykama’ ”, nispa 44Ichaqa kikin Davidpunin niran: “Señorlláy”, nispa. Chayri ¿imanaqtintaq Diosmanta Hamuq Runari, ñawpaq rey Davidpa mirayninmanta kanmanrí? nispa. 45Llapallan runakuna uyarishaqtinmi, Jesusqa discipulonkunata niran: 46—Cuidakuychis leykuna yachachiq runakuna hina kanaykichismanta. Paykunamanqa anchatan gustan ashka qolqepa valornin p'achawan churayukuspa puriy. Hinallataqmi paykunaqa plazakunapipas respetowan runakuna rimayukunankuta munanku. Saynallataqmi Diosmanta yachachina sinagoga wasikunapipas, hinallataq fiestakunapipas, ñawpaqpi allin kaq sumaq asientokunallapi tiyaytapas munanku. 47Hinaspapas paykunaqa viudakunapa wasintan qechunku tukuy imantinta. Paykunaqa allin qawasqa kanankupaqmi, Diosmantapas una-unayllataña mañakuq tukunku. Sayna clase runakunatan Diosqa anchata castiganqa, nispa.


text: 1Chaymanta sinku diyamantaqa, chay kurakunapa mantaqnin Ananiasqa Cesareaman ch'aran wakin ruku runakunawan, chaynulla paykunapa uk abugadun Te'rtulo shutiqwan. Tukuy kaykunami, chay gubirnadurpa naypanpi taranllapa Pablupaq willananllapapaq. 2- 3Chaymanta, Pabluta apamutinllapanaqa, washaqninllapa Tertuluqa willaq qallariran chay gubirnadur Felixtaqa kaynu nir: --Kusa allin tayta gubirnadur Fe'lix, qamrayku kusa shumaqta tanchikllapa. Qampa yach'aynikiwan kusa shumaqkunata rurashanchikllapa kay nasyunninchikpiqa. Tukuy chaykunapaqqami maydiyapis, maypipis yach'ar tukuy shunquyllapawan payji nir agradisishunillapa. 4Piru ama masyadu tardachishunaypaqmi, qamta rugashunillapa uk ratulataqa rimatiyllapa uyakunaykipaq. 5Kay runatami, lanch'a yupay mana allinta tukuqta tarisha kanillapa. Chaqa tukuy pachapimi, ukmanta yach'achikutin Israel runakunaqa manana pullanachu kar, piñachinakur kawsanllapa. Chaynulla payqa Nazaretmanta Jesu's ninllapa chay paypi kriyiqkunapa mantaqnin. 6Payqami, Dyusta adurananchikllapa wasipipis ukmanta tukunaran. [Chayraykumi, runakunawan ayparayllapa nuqakunapa liyniyllapawan rikar kastiganayllapapaq. 7Chaypi aypasha katiyllapa, chay suldadukunapa mantaqnin Lisiasmi suldadunkunawan shamur binsimarllapa aparan. 8Chaynu aparnaqa ashwan kach'amaranllapa qamman.] Chaymi kananqa qamlla tapukur yach'anki tukuy kay uchachayashayllapapaqqa. 9Chaynu nitinmi, wakin Israel runakunapis chaynullata nir kaynu niqllapa: "Chiqaptami chaynu tukusha" nir. 10Chaymanta chay gubirnadurqa, makinwan siñalta ruraran Pablo rimananpaq. Chaymi Pabluqa niran: --Tayta gubirnadur. Nuqaqami rimashaq kaynuta qampa naypaykipi washakanaypaq. Chaqa yach'animi qamqa kay pachapa rikaqnin kanki unaymanta-pacha nir. Chaymi yach'anki imami allin, mana allin nirmapis. 11Qamllami allita tapukuyta puytinki, nuqaqami Jerusalenmanqa ch'amusha kani chayraq Dyusninchikta aduraqqa. Chayraq dusi diyaraqmi kayman ch'amushayqa. 12Piru nuqataqami, mana mayqanwan anyanakuqlamatapis tarimashallapachu. Chaynulla Dyusta adurananllapa wasipipis runakunataqa mana imanishalamapischu kani. Chay wakin tantakananllapa wasikunapimapis, chaynulla kay pwiblupa lugarninkunapiqa mana imatapis rurashachu kani. 13Kay runakunaqami, mana imanupis uchachamayta puytinllapachu, chay rimashankunaqa mana chiqap kashanrayku. 14"Piru nuqaqami allita willashaykillapa: Paykuna yupaymi tukuy unay rukunchikkunapa Dyusninta sirbini, Moise's mantakushankunata rurani, Dyuspaq unay rimaqninkuna iskribishankunapi kriyini ima. Chaynulla Amitunchik Jesuspipis kriyini. Piru Amitunchik Jesuspi kriyiqkunaqashi, chay uchachamaqkunapaqqa mana allinchu nin. 15Nishushayllapanulla nuqapis, Dyus nishanta kriyiq kar, paykuna yupay yarakuyani wanuqkunaqa qashanpis kawsamun, allin kar, mana allin kasha karmapis nir yach'ar. 16Chayta yach'armi Tayta Dyuspa naypanpi, chaynulla runakunapa naypanpipis, kusa allinlata rurayta yarpuni tukuy tyimpu mana shaykuq. 17"Unaytana uklaw pachakunapi yach'achikur puriyarqa, tikrakamuray pwibluy Jerusalenman qillaysitukunata tantar ima, chay mana imayjunkunata yanapanaypaq. Chaynulla riraypis ufrindakunata ch'uraq Tayta Dyuspaqpis. 18- 19Kayllatami rurayaray, chay paqakuna kustumrita rurashana kar, mana mayqantapis qillakachirchu. Chaypi chaynu kayatiy, piru Asia pwiblumantami, Israel runakuna shamur tarimaranllapa Dyusta adurananllapa wasipi. Chay paykunami kay naypaykiman shamur willashunmanllapa, imanu nuqa mana allinta tukusha katiymapis. 20Imatataq kay uchachamaq runakunaqa yarayanllapa. Willashunmannari chay kusa mas karguyjunkunapa naypanpi nuqapa uchayta tarisha karqa. 21Manaqachu nuqataqa uchachamayanllapa chay kusa mas karguyjunkunapa naypanpi jwirtita rimar kaynu nisha kayaq kani chaypaq: 'Qamkunami wanushakunaqa qashan kawsamun nir kriyiq katiy, rikar yach'amanayankillapa' nishayrayku". 22Chay Felixqa allita, Jesuspi kriyiqkunapaq yach'aq kar, Pablo rimatin uyakurmi chaylapi qasillaran, "Chay suldadukunapa mantaqnin Lisias Jerusalenmanta ch'amutinmi allitaqa yach'ashaq, kay runata uchachayashaykillapapaq" nir. 23Chaymi Felixqa, chay kapitanta niran: --Pablutaqa apar chay kwartil kayashanman itar kuytayllapa. Piru mayqan amigunkuna ayllunkuna ima ministiyashanwan rikaq ch'atinmaqa, dijatkillapa lluqshir parlanqa. 24Chaymanta ayka diyamantanaqa, qashan Felixqa ch'aran warmin Drusilawan pulla. Chay warminqami Israel warmi kaq. Chaymantami Felixqa kach'akuran Pabluta qayamunanllapapaq. Chaymi Amitunchik Jesuspi chiqapta kriyishanpaq parlatin, payqa uyakuran. 25Pabluqami niran: "Allinkunata rurar, imakunamantapis tantyakar ima tashunllapa. Maydiya jwisyu diya ch'amutinmi Tayta Dyus tukuyta rikamarninchikllapa yach'amashunllapa". Chaynu nitin uyaparqami, kusata manchakur niran: --Riy kananqa. Qashan yanqalla karmi qayashayki nir. 26Piru Felixqami yarpuyaran: Pabluqami lluqshichinaypaqqa qillayta qumayanqa nir. Chayraykumi kutir, kutir qayayaranlla Pablutaqa, paywan parlananpaq. 27Chaynuqami ishkay añuta karanllapa. Chaymanta Felixqa gubirnadur kashanmanta yarqunanpaqna karqa, Israel runakunawan allinpi kidanar, Pablutaqa prisu dijaran. Felixpa lugarninqa, uk runa Porcio Festo shutiqna kidaran.


text: 1Señor Diosmi niwarqan: 2Qan, runaq churin, Israel michiqkuna contra profetizay, hinaspa niy, Apu Señor Diosmi nin: ¡Imaraqmi Israelpa michiqninkunamanta, paykunaqa kikillankutan michikunku! ¿Manachu michiqkunaqa ovejakunata michinanku? 3Qankunaqa ovejaq lechentan ukyankichis, millmanmantapas p'achata ruwakunkichis, allin wiranta nak'akunkichis, manataq ovejataqa michinkichischu. 4Qankunaqa manan toqti ovejatapas yanapaykunkichischu, onqosqatapas manan hampiykunkichischu, chakin p'akisqatapas manan chaqllaykunkichischu, k'itakuqtapas manan kutichimunkichischu, chinkakuqtapas manan maskhamunkichischu, aswanpas munasqaykichistan ruwarqankichis awqa sonqowan qhawarispa. 5Mana michiqniyoq kaspan ovejaykunaqa ch'eqesqa kashanku, chaytataq salqa animalkuna mikhupushan. 6Ovejaykunaqa ch'eqeriykapurqanmi hinantin orqo-orqoman, chinkapurqankutaq hinantin pachakunaman, ovejaykunataqa manan pillapas qhawarirqanchu nitaq maskhaqpas rirqanchu. 7Chay hinaqa, michiqkuna, nisqayta allinta uyariwaychis: 8Ñoqa Apu Señor Diosmi sutiyrayku juraspa nini, suwakunan, imaymana rikch'aq salqa animalkunan ovejaykunata mikhuykapusqa, mana michiqniyoq kasqankurayku. Michiqniykunaqa manan oveja maskhaq rirqankuchu, aswanpas paykunallatan michikurqanku oveja michinankutaqa. 9Chayrayku, michiqkuna, simiykunata allinta uyariwaychis: 10Ñoqa Apu Señor Diosmi michiqkunaq awqan kani, chaymi ovejaykunamanta manuchasaq. Michiq-kayninkumantan qarqopusaq, paykuna kikinkutapas manaña michikunankupaq. Paykunamantaqa qechupusaqmi ovejaykunata, ama hinalla mikhushanankupaq. 11Chay hinaqa, ñoqa Apu Señor Diosmi nini: Ñoqa kikiymi ovejaykunata maskhaspa michikapusaq. 12Imaynan michiqqa ch'eqechisqa kasqanmanta huñuykuspa ovejankunata cuidan, chay hinatan ñoqapas cuidasaq. Huk p'unchaymi yana phuyuq pakasqan kaspa hinantinman ch'eqeykurqanku, chaymantan qatikampusaq. 13Wak llaqtakunamantapas horqokampuspa huñurqospaymi kikin hallp'ankuman qatikapusaq. Israelpa orqonkunaman, mayukunaq qayllanman, llaqtakunaq qayllanmanwan qatispay michimusaq. 14Allinnin q'achutan mikhuchimusaq, Israelpa orqonpi allin q'achuq kasqanpin kanqaku, chaypiraqmi samaraykunqaku, sumaq q'achutataq mikhunqaku. 15Ñoqa kikiymi ovejaykunaq michiqnin kapusaq, ñoqapunin pusakapusaq samakunankupaq, ninmi Apu Señor Diosqa. 16Chinkasqa ovejakunatapas maskhampusaqmi, k'itakuqtapas kutichikampusaqmi, chakin p'akisqatapas chaqllaykusaqmi, onqosqatapas hampiykusaqmi. Wirankunata allininkunatataqmi nak'apusaq, ñoqan michisaq imaynatachus michinata hinapuni. 17Chay hinaqa, ovejaykuna, ñoqan nishaykichis: Ovejapurata chaninchasaq, kaqllataq anejota orqo cabratawan. 18¿Manachu wakinniykichisqa mikhuwaqchis allinnin q'achuta, chakiykichiswan puchunta sarunaykichistaqa? Ch'uya unutan ukyankichis, wakinnintataq chakiykichiswan qonchuyachinkichis. 19Hinan wakin ovejaykunaqa sarusqaykichis q'achukunata mikhushanku, qonchuyachisqaykichis unutataq ukyashanku. 20Chayraykun ñoqa Apu Señor Diosqa niykichis: Tullu ovejakunatawan wira ovejakunatawanmi juzgasaq. 21Qankunan tanqarparirqankichis tullu ovejakunata, waqraykichiswan waqraspataqmi qatirparirqankichis. 22Ñoqan ichaqa ovejaykunata waqaychasaq, manan hinallatachu suwanankuta qhawasaq. Juzgasaqpunin ovejapuratapas. 23Kamachiy Davidtan kamachikuqta churasaq, pay sapallanmi michiq kanqa, paytaqmi ovejaykunata qhawaspa michinqa. 24Ñoqa Señor Diosmi Diosninku kasaq, kamachiy Davidtaqmi qollananku kanqa. Ñoqa Señor Diosmi chayta nini. 25Paykunawanmi rimanakusaq, thak kawsayta paykunaman qonaypaq. Suyuntinmantan salqa animalkunata chinkachipusaq, mana ima llakillayoqmi ch'inneqkunapi tiyanqaku, sach'a-sach'akunapipas puñunqaku. 26Ñoqan paykunata ch'uya orqoy muyuriqpi tiyachisaq, hinaspataqmi saminchasaq, paranan mitapin saminchay parata chayachisaq. 27Mallkikunapas rurunqan, hallp'apas rurunqan, hinan paykunaqa mana ima llakillayoq kikinkuq hallp'ankupi tiyanqaku. Hap'iqninkuq makinmanta kamachi-kaymanta qespichispa horqoqtiymi, reqsiwanqaku ñoqa Señor Diosqa kasqayta. 28Wak llaqtayoqkunapas manañan paykunata wakmanta llat'ananqañachu, manallataq salqa animalkunapas mikhunqañachu. Mana ima llakillayoqmi tiyakunqaku mana piqpa manchachisqan. 29Qosaqmi allin mikhuypa wiñanan chakrakunata, manañan yarqaymanta muchunqakuchu, manataq wak suyukunapas paykunamanta asikunqakuñachu. 30Hinan reqsiwanqaku ñoqa Apu Señor Diosninkuqa paykunawan kashasqayta, Israelpas llaqtay kasqanta. 31Qankunan michinay ovejaykuna kankichis, qankunan llaqtay kankichis, ñoqataq Diosniykichis kani. Ñoqa Apu Señor Diosmi chayta nini, nispa.


text: 1Chaypacha tukuy israelitakuna Danmantapacha Beersebakama, jinataj Galaadkama uj runa jinalla Tata Diospa ñawpaqempi Mizpa llajtapi tantaykukorqanku . 2Diospa ayllun Israelmanta kurajkunaqa chaypi kasharqanku, jinallataj tawa pachaj waranqa soldadokunapis. 3Chanta Benjamín ayllumanta kajkunaqa tukuy ayllu israelitakunamanta Mizpapi tantasqa kashasqankuta yacharqanku. Chantá israelitakunaqa chay levitata tapurerqanku imaynapichus chay warminta wañuchisqankuta. 4Wañojpa qosan levitataj nerqa: –Warmiywan noqa chayarqani Benjamín aylloj jap'iynimpi Guibea llajtaman, chay ch'isi chaypi puñukunaykupaj. 5Chay ch'isipachataj chay llajtamanta runakunaqa, puñusharqayku, chay wasiman muyuykamorqanku wañuchiwayta munaspa, jinamantari mana munashajta wañuchinankukama warmiyta alqhochakorqanku. 6Chantá warmiypa ayanta khuchuspa, tukuy Israel aylluman aparacherqani, jinamanta tukuyniykichej yachanaykichejpaj kay p'enqayta ruwasqankumanta. 7Kunanqa niychis israelitakuna jina, imatachus ruwana kasqanta, nispa. 8Chantá uj runa jinalla tukuyninku sayarikuspa, nerqanku: –Ni mayqenninchej toldonchejman, chayrí wasinchejman kutiripusunchu. 9Suerteta choqasunchej yachanapaj pikunachus Guibeaman maqanakoj rinankupaj. 10Sapa chunka runakunamanta ujta t'aqaychej; paykunaqa mink'asqa kanqanku soldadokunaman mikhunata apanankupaj. Chay ujkunataj Guibeapi kajkunawan maqanakamonqanku chay millay juchata Israelpi ruwasqankurayku. 11Ajinata ari tukuy israelitakuna uj runa jinalla tantaykukorqanku chay llajtayojkunawan maqanakamunankupaj. 12Benjamín ayllojpa tukuy jap-iynimantaj willarachimorqanku: «¿Imajtintaj wakin chay millayta ruwarqankichejri? 13Apamuwayku Guibeapi kashanku, chay millay ruwajkunata wañuchinaykupaj; ajinamanta Israel ayllunmanta millay juchata chinkachinapaj, nispa.» Jinapis Benjaminmanta kajkunaqa mana israelitakuna kasorqankuchu. 14Benjaminmanta kajkunaqa tukuynejmanta Guibeapi tantakorqanku israelita masinkunawan maqanakunankupaj. 15Benjamín ayllumanta soldadokunaqa iskay chunka sojtayoj waranqa karqanku; Guibeapi qanchis pachaj ajllasqa runakunaqa wajlla karqanku. 16Paykuna ukhupi kallarqankutaj qanchis pachaj lloq'enchukuna; paykunaqa lloq'e makiwan warak'aspa mana pantajchu kanku. 17Chay jawa, chay ujkuna israelitakunapis tantakorqanku tawa pachaj waranqa, maqanakupi sumajta maqanakuyta yachajkuna. 18Israelitakunaqa Betelman rispa, Diosta tapukorqanku mayqen aylluchus Benjamín aylluwan ñawpajta maqanakoj rinanta. Tata Diostaj kutichispa, nerqa Judá aylluraj ñawpajta rinanta. 19Chantá israelitakunaqa tutamanta jatarikuspa, Guibea chimpapi jarakorqanku. 20Benjaminmanta kajkunajpa contrankupi rerqanku, Guibea chimpapi maqanakuman yaykunankupaj wakiykuchikorqanku . 21Jinallapi Benjaminmanta kajkunaqa llajtamanta llojsispa, chay p'unchaypi iskay chunka iskayniyoj waranqa israelitakunata wañucherqanku. 22Chayrayku israelitakunaqa Betelman watejmanta rispa Tata Diospa ñawpaqempi inti yaykunankama jik'un jik'un waqarikorqanku. 23Chanta Tata Diosta tapullarqankutaj: ¿Benjamin ayllu masinkunawan watejmanta maqanakoj kutillasqaykutajchu manachu? nispa.Tata Diostaj kamacherqa rinallankutataj. 24Q'ayantenqa paykuna kallpachakorqanku Benjaminmanta kajkunawan maqanakoj kutinankupaj, rerqankutaj maypichus chay ñawpaj maqanakorqanku, chayman. 25Ujtawan Benjaminmanta kajkunaqa Guibea llajtamanta llojsimuspa maqanakorqanku, chaypitaj chunka pusajniyoj waranqa israelita wañucherqanku. 26Chanta tukuy Israelitakuna soldadokuna piwan ima watej Betelman rillarqankutaj, Tata Diospa ñawpaqempi waqamunankupaj. Chaypitaj tukuy p'unchayta ayunarqanku, chantá Tata Diosman jaywarqanku uywa ñak'asqa q'olachinata, jinallataj allinyakuna jaywanatawan. 27Jaqay tiempospeqa Diospa trato ruwasqan arcaqa Betelpi kasharqa, 28sacerdotenkutaj Finees karqa; payqa Eleazarpa churin karqa, Aaronpa allchhintaj. Israelitakunaqa Tata Diosta tapukorqanku: ¿Benjamín ayllu masiykuwan watejmanta maqanakoj riyta atiykumanchu, chayrí atipasqa jinachu qhepakusqayku? nispa. Tata Diostaj paykunata nerqa: Maqanakoj rillaychej; q'aya Noqa yanapasqaykichej atipanaykichejpaj, nispa. 29Chaypacha israelitakunamanta wakin soldadokunaqa Guibea qayllampi pakaykukorqanku. 30Chaykamataj wakin israelitakunaqa rerqanku kinsa kaj p'unchayniman Benjaminwan maqanakoj, maqanakunankupaj Guibea llajtaj chimpampi sayakorqanku, chay ñawpaj kutipi jina. 31Uj kutitawan Benjaminmanta kajkunaqa llajtamanta llojsiytawan, israelitakunawan maqanakuspa, llajtankumanta karunchakorqanku, . Chay kuti kinsa chunka israelitakunata wañucherqanku Betelman chantá Gabaaman rina ñankunapi, chay pampakunampi ima. 32Benjaminmanta kajkunaqa ñawpaj kutinpi jina yuyarqanku israelitakunaqa paykunamanta ayqeshasqankuta. Israelitakunarí, llajtamanta karunchakusharqanku chay llajtayojkuna qhatiykunankupaj ñankunakama. 33Jinallamanta israelitakunaqa maqanakoj llojsimorqanku. Chanta sayaykorqanku Baal-tamarpi; jinallataj q'omer pampapi pakasqa kasharqanku Guibea llajtaj muyuynimpi, chaykunapis llojsimullarqankutaj. 34Tukuynin israelitakunamanta sumaj wakichisqa maqanakoj soldadokunaqa chunka waranqa jina Guibea llajtata jap'ej yaykorqanku. Maqanakoyqa sinch'i karqa, Benjaminmanta kajkunataj mana yacharqankuchu atipachikushasqankutaña. 35Tata Diosqa israelitakunata Benjaminmanta kajkunata maqanakupi atipanankupaj yanaparqa. Chay p'unchaypi israelitakunaqa Benjamín ayllumanta kajkunata iskay chunka phishqayoj waranqa pachajniyojta wañucherqanku . 36Chaypacha Benjaminmanta kajkunaqa yachakorkorqanku atipaykuchikusqankuta. Israelitakunaqa ayqerikusqanku Benjaminmanta kajkunaqa maqanakushaspa, Guibea qayllapi pakaykukorqanku, chaykunaman atienekusqankurayku. 37Chay runakunaqa ujllata Guibeaman llajtaman yaykuykuspa, tukuy qhepakojkunata wañuracherqanku. 38Llajta qayllapi pakasqa kasharqanku chaykunawan, karupi kasharqanku chay israelitakunawanqa yachachinaykukusqanku, maypachachus llajtapi nina q'oshñita rikuspa chaypacha, yachanankupaj llajtata jap'isqankutaña. 39Chantá ayqej israelitakunaqa q'oshñita rikuytawan kutirikamunanku karqa Benjaminmanta kajkunawan maqanakunankupaj. Benjaminmanta kajkunaqa kinsa chunka israelitakunata wañurachispa, ñawpaj kutipi jina yuyarqanku atipaykullasqankutaña. 40Chanta llajtamanta q'oshñi jatarejqa, Benjaminmanta kajkunaqa qhepata qhawarikuspa, rikorqanku q'oshñita pataman oqharikushajta. 41Chaypacha israelitakunaqa maqanakoj kutirikamorqanku, Benjaminmanta kajkunataj mancharisqa t'ukushaj qhepakurqanku, llajtankuta ruphaykusajta rikuspa. 42Israelitakunamanta ayqeyta qallarerqanku ch'in pampaman rej ñanninta, manataj ayqeyta aterqankuchu, imaraykuchus llajtamanta llojsimojkuna soldadokunañataj paykunata wañuracherqanku. 43Benjaminmanta kajkunaqa israelitakunawan muyuykusqa rikhurerqanku, israelitakunataj qhatiykuspa, Menuhamantapacha Guibeaj inti llojsimuynejkama thustiykorqanku. 44Benjamín ayllumanta kaj soldadokunaqa, ajinata wañorqanku maqanakupi chunka pusajniyoj waranqa . 45Chay wakintaj kutirispa, ch'in pampanejta, Rimón chhanka chaynejman ayqekorqanku. Phishqa waranqa jina wañurachisqa karqanku ñankunapi. Israelitakunaqa Gidomkama paykunata qhatiykuspa, iskay waranqatawan jina wañucherqanku. 46Chay p'unchaypi Benjaminmanta sumaj soldadokunaqa iskay chunka phishqayoj waranqa wañurqanku. 47Jinapis sojta pachaj jinaraj Benjaminmanta kajkunaqa ch'in pampanejman ayqekuspa, Rimón chhankapi tawa killata qpakakorqanku. 48Israelitakunaqa Benjaminmanta puchoj runakunata, tukuy llajtakunaman chayasqankupitaj wañuracherqanku; ajinallatataj tukuy uywata tarisqankutapis wañurachillarqankutaj, tukuy llajtakunatapis ruphaykuchillarqankutaj.


text: 1Señor Diosmi Moisesta nirqan: 2–Israel runakunata kamachiy sapanka ayllu umalli huk tawnata apamunankupaq, llapanpiqa chunka iskayniyoq tawnakunan kanqa. Qantaq sutinkuta sapanka tawnapi qelqanki, 3Leví aylluq tawnanpitaq Aaronpa sutinta qelqanki. Sapanka ayllu umallikunaqmi huk tawnan kanqa. 4Chaymantataq Ñoqawan Tupana Karpapi rimanakuy arcaq ñawpaqenman churanki, chay arcaqa qankunawan tupanaymi. 5Akllakusqaypa tawnantan mukmuchisaq, ahinapin Israel runakunaq qankuna contra chhuchupakuyninta chinkachipusaq, nispa. 6Chaymi Moisesqa kikillanta Israel runakunata kamachirqan. Hinan sapanka ayllu umalli huk tawnata qorqan, llapanpitaq huñurqan chunka iskayniyoq tawnakunata. Chay tawnakunawan kuskataq Aaronpa tawnanpas kasharqan. 7Moisestaq karpapi kaq rimanakuy arcaq ñawpaqenman chay tawnakunata churarqan, 8qhepantin p'unchaytaq Moisesqa karpata rispa Leví ayllumanta Aaronpa tawnan mukmushaqta rikurqan, q'omer k'allmayoqta, t'ikashaqta, almendra rurukunapas poqosqaña kashaqta. 9Hinaspan payqa llapan tawnakunata Señor Diospa ñawpaqenmanta hoqarispa lloqsimurqan, Israel runakunamantaq rikuchirqan. Qhawasqanku qhepatataq sapanka umalli tawnankuta hap'ikapurqanku. 10Hinan Señor Diosqa Moisesta nirqan: –Aaronpa tawnantaqa kaqta churaykuy rimanakuy arcaq ñawpaqenman, chay tawnaqa kay mana kasukuq llaqtapaqqa huk señalmi kanqa. Ahinapin chhuchupakuyninkuta ch'inyachinki, manataq uyarisaqñachu, chaymi paykunapas manaña wañunqakuchu, nispa. 11Moisesqa lliwtan ruwarqan Señor Diospa kamachisqanman hina. 12Israel runakunataq Moisesta nirqanku: –¡Chinkasqan kapushayku! ¡Llapaykun wañupusaqku! 13Dioswan Tupana Karpaman llapa qayllaykuqkunan wañunqa. ¿Ahinapichu llapayku wañupusaqku? nispa.


text: 1Tata Dios manara ni pita yachachishpara Jesukristuta yachachirkan imakunatami utka ruranka nishpa. Chaymanta Jesukristuka angelninta kachamurkan Tata Dios yachachikushkanta ñuka Juanta kawachiwananpa. Chaymanta ñuka Jesukristuta sirvik kashpayni tukuy payta sirvikmasinikunata chay yachachiwashkanta yachachinisapa. 2Ñuka chay angel kawachiwashkanta killkashkani kankunapish entiendinaykichipa. Tata Dios Jesukristuta yachachishkanta ñukapish yachachiykaykichi. 3Tata Dios chay yachachiwashkanta utka ruranka. Chayrayku kay killkaduynita leyishpaykichi uyarishpaykichi kasushpaykichi kushikunkichi. 4Ñuka Juan Asia partipi kanchis llaktakunapi Jesukristuta kreyikmasinikunata killkaykaykichi. Tata Dioska mana kallarinayuk kawsak karkan. Kunanpish kawsaykanlla. Mana tukuyniyukta kawsanka. Munani Tata Dios kuyashushpaykichi kushichishunaykichipa. Chaymanta Tata Diospa Espiritun kanchis alli layakunata ruran. Payka Tata Diospa kamachikunan tiyarinanpa ñawpakninpi kawsan. Munani paypish kuyashushpaykichi kushichishunaykichipa. 5Chaymanta munani Jesukristupish kuyashushpaykichi kushichishunaykichipa. Payka allimata mana shaykushpa Tata Diospa rimananta yachachikurkan. Payka kuyawashpanchikuna yawarninta ichashpa uchanchikunamanta perdonawashkanchisapa. Chaymanta manara ni pi wañushkanmanta kawsamuptin paylla kawsamurkan amana kashkan wañunanpa. Chashna kawsamudu kashpa payka tukuy sinchi kamachikuk runakunapa kamachikukninmi. 6Ñukanchikunatapish willawashkanchisapa payshina kamachikunanchikunapa. Chaymanta willawanchisapa saserdotekunashina paypa Tatan Diosta sirvinanchikunapa. Tata Dios sinchita kamachikuptin sukaman allima kaptin akuychi payta mana tukuyniyukta alabaypachi. Chashna kachun. 7Puyukuna ukunpi Señorninchi Jesukristuka shamunka. Chashna shamuptin tukuy runakuna kawankasapa. Payta tuksishpa wañuchik runakunapish kawankasapa. Tukuy allpapi kawsak runakuna payta kawashpa sukaman llakishpa wakakunkasapa. Chashna kachun. 8Tukuy layata atipak Tata Dios mana tukuyniyukta kawsak karkan. Kunanpish kawsaykanlla. Chaymanta mana tukuyniyukta kawsanka. Payka riman: “Ñukami A letrashina kashpayni tukuy layata kallarini. Chaymanta Z letrashina kashpayni tukuy layata tukuchani.” 9Ñuka Juan Jesukristuta kreyikmasikichi kani. Ñukapish kankunashina padesishpa kawsaykani. Kankunashina Tata Diospa mandunpi kashpayni padesishpaynipish kushikushpalla payta kasuykani. Jesukristu salvakuk kananta Tata Diospa rimananta yachachikushkaynirayku suk runakuna kay chunlla Patmos ishlapi churawashkasapa. 10Tata Diosta kuyana diya paypa Espiritun yanapawaptin muskuyninipishina washaynipi uyarirkani suk runa sinchita rimakuptin. Chay rimashkanta suk trompetata sinchita pukunantashina uyarirkani. 11Chaypina chay runa willawarkan: “Suk librupi tukuy kawanaykita killkay. Chay killkanaykita kachay Asia partipi kanchis llaktakunapi kreyikukmasikikunata. Efesoman Esmirnaman Pergamoman Tiatiraman Sardisman Filadelfiaman Laodiseaman kachay.” 12Chayta uyarishpayni washaynita chaparkani yachanaynipa pimi chashna willawaykan nishpa. Washaynita chapashpayni kurimanta ruradu kanchis velerokunata kawarkani. 13Chay kanchis velerokuna chawpinpi suk runatashina allpapi takakuk suni llachapayukta kawarkani. Kaskunpi kurimanta ruradu sinturonwan watadu karkan. 14Chukchan lanashina nieveshina yurak likidu karkan. Ñawinkuna rawraykak ninashina rikurirkan. 15Chakinkuna ninawan chulluchidu bronseshina llipyarkan. Rimakuptin manllayba yaku urmananshina sukaman sinchita soynarkan. 16Alli ladu makinpi tiyapurkan kanchis luserukuna. Shiminmanta llukshirkan ishkantin ladu filuyuk punta likidu macheti. Inti chawpi diyata sukaman llipyakshina uyan sinchita llipyarkan. 17Payta kawashpayni sukaman manchakuywan wañudushina chakin kuskapi urmarkani. Chaypina payka alli ladu makinta sawaynipi churashpa willawarkan: “Ama manchakuychu. Ñukaka mana kallarinayukmi kani. Mana tukuyniyukta kawsasha. 18Mana tukuyniyukta kawsaykani. Wañushkaynimanta kawsamurkani mana tukuyniyukta kawsanaynipa. Chayrayku suk llaviyuk runashina kashpayni munanayni oras tukuy runakuna sukpish sukpish wañunkasapa. Chay wañudukunata churanaynipi kamachikuni. 19Tukuy kawashkaykita killkay. Tukuy kunan kawachiykanaynita killkay. Chaymanta kawachinaynitapish killkay. 20Kunanka chay kawashkayki alli ladu makinipi kanchis luserukunapa chay kurimanta ruradu kanchis velerokunapa entiendichiyki. Chay kanchis llaktakunapi ñukata kreyiwak runakuna chay kanchis velerokunashinami. Chay kanchis llaktakunapi ñukata kreyiwak runakunapa yachachikukninkuna chay kanchis makinipi luserukunashinami.” Chashna Jesukristuka willawarkan.


text: 1Tata Diosta allita kreyishpa kawsashpanchikuna allita yachanchisapa tukuy willawashkanchikunata rurananta. Chay willawashkanchikunata mana kawashpanchikunapish yachanchisapa mana llulla kananta. 2Tata Dios ñawpa awilunchikunata willarkansapa alli rurak runakuna kanankunata payta allita kreyishkankunarayku. 3Ñukanchikunapish Tata Diosta kreyishpanchikuna allita yachanchisapa pay rimashpalla tukuy laya tiyakta rurashkanta. Payka mana tiyakmanta tukuy laya kawananchikunata rurarkan. 4Abel Tata Diosta kreyishpa allima ovejanta wañuchishpa payta kuyashpa kurkan. Wawkin Kayinpa ofrenda kushkanmanta ashwan alli ofrendata kurkan. Chayrayku Tata Dios ofrendanta chaskishpa willarkan alli rurak kananta. Chashna Abel allita Tata Diosta kreyishpa kushichishpa wañudu kashpapish kunankaman yuyachiwanchisapa payshina Tata Diosta kreyishpa kawsananchikunapa. 5Enokpish Tata Diosta allita kreyishpa kawsashkanrayku sieluman kawsakllata pusharkan. Payka mana wañurkanchu. Chashna Tata Dios sieluman pushashka kaptinna manana ni pi allpapika kawarkansapanachu. Rimananpi willawanchisapa manarapish Tata Dios pushaptin payta kushichishpa kawsashkanta. 6Mana ni pi Tata Diosta atipanchisapachu kushichiyta mana payta kreyishpanchikuna. Paywan kawsayta munashpanchikunaka kreyinanchikuna tiyan Tata Dios tiyananta. Chaymanta kreyinanchikuna tiyan Tata Diosta maskaptinchikuna yanapawananchikunata. 7Noepish Tata Diosta kreyishpa kawsarkan. Tata Dios paytaka willarkan manllaybata yaku llokllananta. Manara ni suk kuti llokllananta kawashpapish Noeka Tata Diosta kreyishpa atun barkuta rurarkan. Chay barkupi llokllakuk yakumanta familyanta salvarkan. Chay atun barkuta ruraptinpish runamasinkuna mana kreyirkansapachu Tata Dios kastiganankunata. Chayrayku sipikushpa wañurkansapa. Noe Tata Diosta kreyishkanrayku Tata Dios willarkan alli rurak runa kananta. 8Chaymanta Tata Dios awilunchi Abrahamta willarkan alli llaktata kunanta. Chashna Tata Dios willaptin Abrahamka allita kreyishpa llaktanmanta llukshirkan Tata Dios willashkan llaktaman rinanpa. Llukshishpa manara yacharkanrachu maymanmi riykan nishpa. 9Chaymanta Tata Dios willashkan llaktapi chayashpa chay llaktaka manara payparachu karkan. Chay llaktapi manara terrenuyuk kashpara Tata Dios kunanta kreyishpa millwamanta awadu raku llachapawan ruradu wasipi kawsarkan. Tata Dios Abrahampa wambran Isakta ñetun Jakobotapish willarkansapa chay llaktata kunankunapa. Chashna willashka kaptin paykunapish Tata Diosta kreyishpankuna millwamanta awadu raku llachapawan ruradu wasikunapi kawsarkansapa. 10Chay laya ruradu wasipi kawsashpa Abrahamka mana tukuyniyuk sielupi tiyak mana wakllik llaktaman shuyaykarkan riyta. Chay llaktata Tata Dios rurarkan. 11Chaymanta Tata Dios Abrahamta willarkan warmin Sara wawayananta. Chaypina Sara mana niman suk wawayuk kashpa vieja kaykashpapish kreyirkan Tata Dios alli rurak kashpa willashkanta rurananta. Chayrayku Tata Dios Sarata yanaparkan wawayananpa. 12Abrahampa wambrayanan tiempu pasashka kaptinpish Sara paypa wambran Isakta wawayarkan. Chaymanta Isakmanta luserukunashina atun kocha mañanpi playakunashina mana yupaypa layata sukaman aypata mirarkansapa. 13Manara Tata Dios willashkanta kuptinkunara chay ñawpa awilunchikunaka wañunankuna diyakaman kreyirkansapa Tata Dios willashkanta rurananpa. Chayta kreyishpankuna kushikushpa karullamanta chay llaktata kawakshina yuyanakurkansapa. Chayrayku kay allpapi kawsashpara mana llaktayukshina kawsarkansapa. 14Chashna mana llaktayukshina Tata Diosta kreyishpalla kawsashpankuna tukuy pita entiendichirkansapa sielupi kawsanan llaktankunaman riykanankunata. 15Mana chay llukshimushkankuna llaktallamanchu kutinayarkansapa. Chay llaktaman kutinayashpankunaka chayman kutinmansapa karkan. 16Paykunaka chay ashwan alli sielupi llaktaman munarkansapa riyta. Chayrayku Tata Dios sielupi alli llaktankunata rurashka. Mana pinkakushpa paykunata willarkansapa Tata Diosninkuna kananta. 17Chaymanta Tata Dios Abrahamta willarkan chaylla wambran Isakta wañuchishpa kunanpa. Chashna willaptin Abrahamka kreyirkan Tata Dios willashkanta rurananpa. Yacharkan chay wambran Isakmanta aypa mirakninkuna tiyananta. Chayrayku Tata Diosta kreyishpa wambranta payta kushpa mana michashpa wañuchinayarkan. 19Abrahamka yacharkan Isak wañuptin Tata Dios atipananta kawsachimuyta. Tata Diosta allita kreyiptin chay wambranta wañudu kashkanmantashina kawsachimurkan. 20Chaymanta Isakpish Tata Diosta kreyishpa wambrankuna Jakobota Esawta willarkansapa Tata Dios mirakninkunata sukaman yanapanankunata. 21Jakobopish wañunayaykashpa Tata Diosta kreyishpa wambran Josepa ishkantin wambrankunata willarkansapa Tata Dios yanapanankunata. Chaypina bastonninpi kimikushpa Tata Diosta kuyarkan. 22Josepish wañunayaykashpa Tata Diosta kreyishpa wawkinkunata willarkan suk tiempukaman tukuy israel runakuna Egipto llaktamanta llukshinankunata. Kamachirkansapa llukshishpankuna tullunkunata apanankunapa Tata Dios willashkan llaktapi pampak. 23Chaymanta Moises nasishkan tiempu sinchi kamachikuk runa kamachikurkan tukuy ullku wambrakunata wañuchinankunapa. Chashna kamachikuptinpish Moises nasiptin tatan maman Tata Diosta allita kreyishpa chay kamachikuk runata mana kasurkansapachu. Alli wambra kananta kawashpankuna kimsa killata pakarkansapa ama ni pi wañuchinanpa. 24Moises runa kashpana Tata Dios yanapananta allita kreyishpa manana munarkannachu kamachikuk runapa shipashninpa wiwachun kayta. 25Yacharkan chay mandakukpa ñetun kashpa suk tiempullata atipananta kushikushpa mana allita rurashpa kawsayta. Chayrayku Tata Diospa wambrankunawan tantalla sufrishpapish munarkan paykunallawan kawsayta. 26Egipto llaktapi kiparishpaka Moiseska kullkisapa kanman karkan. Chashna kaptinpish Moiseska yacharkan Tata Dios suk salvakuk runata kachamunanta. Chayrayku yuyarkan ashwan alli kananta Tata Diospa wambrankunawan tantalla sufrinanpa. Munarkan Tata Dios sieluman pushananta kushikushpalla paywan tantalla kawsananpa. 27Moises Tata Dios kuydananta kreyishpa chay kamachikuk runa piñakunanta mana manchashpa Egipto llaktamanta llukshirkan. Tata Diosta mana kawashpapish iden kawakshina allita mana shaykushpa payllata kreyishpalla kawsarkan. 28Tata Dios salvanankunata kreyishpa Paskua fiestata rurarkan. Tukuy israelmasinkunata yachachirkan oveja wawankunata wañuchishpa yawarninwan wasin punkunkunata chakchunankunapa. Chay yawarta kawashpa Tata Diospa angelnin israel runakunapa piwi wambrankunata mana wañuchirkansapachu. 29Chaymanta israel runakuna Tata Diosta kreyiptinkuna chay atun Puka Yakuta rakinachishpa ñanta rurarkan purinankunapa. Chaymanta Egipto runakuna katishpankuna chay ñanta riykaptinkuna Tata Dios yakuta wichkanachirkan. Chaypina sipikurkansapa. 30Chaymanta israel runakuna Tata Diosta allita kreyishpankuna kanchis diyata Jeriko llaktapa vueltashnintinta purirkansapa. Chashna puriptinkuna kanchisnin diya chay llaktapa pirkankuna tikrarkansapa. 31Chaymanta waynandera warmi Rahab Tata Dios salvananta kreyishpa Jerikopi chapakuk rik ishkay israel runakunata pakarkansapa. Chayrayku israel runakuna chay Jerikopi mana Tata Diosta kreyinayak runakunata wañuchishpankuna mana paytaka wañuchirkansapachu. 32Tiyanllara aypa Tata Diosta kreyik runakunapa willanaynipa. Tiempu pishin Gedeonpa Barakpa Samsonpa Jeptepa Davidpa Samuelpa Tata Diospa rimananta yachachikukkunapa willanaynipa. 33Chay runakuna Tata Diosta allita kreyishpa makanakushpa llaktakunata kichukurkansapa. Sukkunaka kuskata kamachikuksapa. Sukkunaka Tata Dios willashkankunata chaskirkansapa. Sukkunaka kawarkansapa Tata Dios pumakunapa shiminkunata wichkapuptinkuna ama wañuchinankunapa. 34Tata Dios yanapaptin sukkunaka manllayba rawraykak ninata wañuchirkansapa. Sukkunaka kishpirkansapa ama chiknik runakuna ishkay filuyuk machetiwan wañuchinankunapa. Sukkunaka sampayadu kaptinkuna Tata Dios sinchiyachirkansapa. Sukkunaka chiknik runakunawan sukaman makanakushpankuna atiparkansapa paykunata kallpachiyta. 35Tata Diosta kreyik warmikuna kawarkansapa Tata Dios wañudu wawankunata kawsachimuptinkuna. Chaymanta chiknik runakuna wañuchinankaman sukaman sufrichiptinkunapish sukkuna manami munarkansapachu Tata Diosta niegayta. Yacharkansapa wañushpa sielupi Tata Diospa kawsananman rinankunapa chaypi ashwan allita kawsak. 36Sukkunata asichirkansapa. Sukkunata makarkansapa, kadenawan watarkansapa, karselkunapi wichkarkansapa. 37Sukkunata ruminchashpa wañuchirkansapa. Sukkunata chawpinkunapi tipishpankuna sukkunata ishkantin ladu filuyuk machetiwan wañuchirkansapa. Sukkunata wasinkunamanta karkurkansapa kayta chayta purinankunapa. Ovejakunapa chivukunapa karapankunawan llachapakuksapa. Paykunata rikchak layapi sufrichiksapa. Mana nimayuk llakidu kawsarkansapa. 38Chakidu chunlla pampakunapi sachakunapi pantakudushina chayta chayta purirkansapa. Machaykunapi allpa uchkukunapi kawsarkansapa. Mana allichu karkan chay Tata Diosta kreyik runakuna mana alli rurak runakunawan kawsanankunapa. 39Chay runakuna Tata Diosta allita kreyishpa kawsashkankunarayku payka willarkansapa alli rurak kashkankunata. Chashna willaptinkunapish kay allpapi kawsashpankuna manara kawarkansaparachu Tata Dios willashkankunata ruraptin. 40Tata Dios ñukanchikunata yuyawashpanchikuna munarkan chay ñawpa kreyikuk runakuna Jesukristu shamunanta shuyanankunapa. Chaypina Tata Dios paykunata ñukanchikunawan tantallata pushawashunchisapa paywan sielupi kawsananchikunapa.